Agro Surge Pengeluar Baja Bumiputera Bervisi Tinggi

Untuk mendapatkan maklumat terkini, ikuti kami melalui Telegram

Menelusuri perjalanan di seluruh negara, antara yang menjadi hidangan mata pastinya pemandangan tanaman pokok kelapa sawit yang melatari dan melengkapkan landskap persekitaran di kiri dan kanan jalan raya. Sedar atau tidak, pokok kelapa sawit bukanlah sekadar tanaman yang memberikan impak suasana hijau semata-mata, namun hakikatnya mempunyai nilai komersial yang sangat tinggi sehinggakan diiktiraf sebagai tanaman komoditi utama di Malaysia selain industri getah, lada, perkayuan, koko dan biobahan api.

Menyedari kelapa sawit dan minyak sawit menjadi nadi ekonomi negara, sebuah syarikat Bumiputera memberanikan diri membuka sebuah syarikat yang mengilang dan memasarkan baja sawit bagi memenuhi permintaan yang begitu tinggi untuk ladang berskala besar; milik Lembaga Kemajuan Tanah Persekutuan (FELDA), Lembaga Penyatuan dan Pemulihan Tanah Persekutuan (FELCRA), Pihak Berkuasa Kemajuan Pekebun Kecil Perusahaan Getah (RISDA) dan beberapa syarikat Syarikat Berkaitan Kerajaan (GLC), seperti Guthrie dan Sime Darby serta ladang persendirian.

Agro Surge Sdn. Bhd. (Agro Surge) menceburi industri pemprosesan baja kimia NPK (Nitrogen-N, Fosforus-P dan Kalium-K) dengan membuka kilang sendiri di Kampung Baru Subang, Selangor pada tahun 2017. Ketua Pegawai Eksekutifnya, Siti Hawa Jaafar, 36 tahun, menegaskan syarikatnya mengambil tindakan proaktif tersebut setelah membuat kajian pasaran kerana mendapati potensi industri pemprosesan baja kimia diterokai oleh Bumiputera secara intensif.

Agro Surge Sdn. Bhd. (Agro Surge) menceburi industri pemprosesan baja kimia NPK dengan membuka kilang sendiri di Kampung Baru Subang, Selangor pada tahun 2017. Siti Hawa menegaskan syarikatnya mengambil tindakan proaktif tersebut setelah membuat kajian pasaran kerana mendapati potensi industri pemprosesan baja kimia diterokai oleh Bumiputera secara intensif.

Pasaran yang luas dan kurangnya pelibatan Bumiputera dalam pembuatan atau pemprosesan input pertanian khasnya baja kimia untuk kelapa sawit (sawit) menyebabkan Agro Surge terpanggil terlibat secara serius dalam bidang tersebut. Hal ini berikutan penjualan atau pemasaran baja kimia NPK yang berada di pasaran Malaysia sejak tahun 60-an sejajar dengan usaha negara memperkenalkan sawit sebagai komoditi utama bagi membolehkan rakyat di negara ini mempunyai pendapatan yang lebih lumayan berbanding dengan tanaman dalam industri pertanian yang lain seperti padi, koko dan tembakau.

Kami mempertaruhkan jenama Sawit Emas yang perlu bersaing dengan pengeluar baja kimia yang sudah lama bertapak dalam industri ini. Terdapat pelbagai cabaran yang perlu ditempuhi apabila Agro Surge menerokai bidang ini secara serius, khususnya mendapatkan mesin yang kompeten bagi penghasilan butiran baja yang standard, menepati piawaian dan keperluan ladang-ladang sawit.

Cabaran lain termasuklah untuk mendapatkan bahan mentah dengan harga yang stabil dan konsisten kerana kami perlu menggunakan khidmat pembekal (orang tengah) bagi mendapatkan bahan mentah, seperti ammonia dan muriate of potash yang diimport dari luar negara,” jelas Siti Hawa atau lebih dikenali sebagai Hawa.

Pada peringkat awal penubuhannya pada tahun 2010, Agro Surge hanyalah sebuah syarikat yang mengedarkan pelbagai jenis baja kimia yang diperoleh dari kilang sedia ada. Namun begitu, syarikat milik Bumiputera ini melihat potensi yang sangat besar dalam industri pemprosesan baja kimia berikutan sawit merupakan tanaman komersial yang begitu konsisten dalam aspek keluasan tapak tanaman yang bertambah pada setiap tahun dan mempunyai pasaran yang stabil (minyak sawit).

“Kami membelanjakan kira-kira RM2 juta bagi pembukaan kilang di Kampung Melayu Subang pada tahun 2017, yakni melibatkan pembelian mesin, sewaan premis (kilang), pembelian bahan mentah, tenaga kerja, pemasaran serta penyelidikan dan pembangunan (R&D). Kami mempunyai 20 orang kakitangan dan tujuh orang pekerja di bahagian pengeluaran.

Formulasi baja kimia yang dihasilkan ialah berdasarkan penyelidikan dan pengalaman peribadi saya selama terlibat dalam kerja pemasaran baja sebelum ini. Bagi memastikan baja keluaran Agro Surge dengan jenama Sawit Emas benar-benar berkualiti, saya menggunakan baja tersebut terlebih dahulu untuk membuktikan keberkesanannya sebagai makanan kepada akar, batang pokok, daun dan buah sawit,” terang Siti Hawa lagi.

Agro Surge kini sudah menambah dua lagi mesin pemampat baja keluarannya dengan kos pembelian RM300 ribu. Mesin ini sepenuhnya dibangunkan oleh syarikat tempatan, yakni mampu menghasilkan baja Sawit Emas dengan kemampatan yang dikehendaki oleh bahagian kawalan kualiti Agro Surge.

“Kami sentiasa meningkatkan kapasiti pengeluaran kerana permintaan baja kimia yang berjenama Sawit Emas semakin meningkat. Jika sebelum ini pada tahun 2020, kapasiti pengeluaran baja ialah sekitar 18 ribu tan sahaja, namun dengan pertambahan dua lagi mesin pemampat butiran baja ini, kapasiti pengeluaran meningkat sebanyak 25 ribu tan, iaitu pertambahan 7000 tan pada tahun ini,” kongsi Siti Hawa.

Penggunaan butiran baja yang dipadatkan tanpa salutan (coating) lebih praktikal kepada semua jenis ladang atau kebun sawit, sama ada skala besar ataupun skala kecil. Baja Sawit Emas yang padat memberikan kelebihan dan kebaikan untuk akar, batang daun dan buah sawit meresap tanpa meninggalkan sisa di atas tanah.

Baja Sawit Emas tidak mengandungi bahan lengai, seperti tanah liat dan silikon seperti baja keluaran syarikat lain. Hal ini menjadikan kadar serapan baja yang ditabur sekitar pokok kelapa sawit lebih efisien walaupun ketika cuaca panas dan kering atau lembap dan hujan.

Hal ini tidak bermakna baja yang bersalut atau tanpa salutan tidak baik untuk tanaman sawit, namun dari aspek kos pengeluaran hal ini menjadi lebih mahal. Apabila kos pengeluaran mahal, secara relatifnya harga baja tersebut menjadi lebih mahal disebabkan oleh pengeluar terpaksa menampung kos tambahan dari bahan lengai untuk membuat salutan atau tanpa salutan tersebut.

Antara kelebihan menggunakan baja Sawit Emas ini, termasuklah kandungan baja yang diformulasi oleh saya dan suami, Jamaludin Md. Desa selaku Pengarah Operasi Agro Surge, baja keluaran syarikat ini mempunyai agen penyubur kualiti tanah. Kebanyakan tanah pertanian di Malaysia digunakan secara intensif kerana cuaca khatulistiwa di Malaysia membolehkan peladang dan pekebun sawit menggunakan tanah pertanian sepanjang tahun.

“Tidak seperti di negara yang mempunyai empat musim seperti di Jepun, Korea dan Belanda apabila tiba musim dingin, tanah pertanian tidak digunakan disebabkan oleh kekangan cuaca. Maka itu, tanah tersebut direhatkan sekitar tiga bulan hingga empat bulan. Perkara ini tidak berlaku di Malaysia, maka wajarlah baja yang digunakan perlu mengandungi agen pemulih kualiti tanah untuk meningkatkan hasil pertanian,” jelas Siti Hawa tentang kelebihan penggunaan baja Sawit Emas.

Selepas lima tahun menghasilkan dan memasarkan produknya tanpa kenal erti putus asa, kini jenama baja sebatian, Sawit Emas keluaran syarikat Agro Surge, semakin mendapat kepercayaan usahawan tani di seluruh negara.

Baja sebatian ini lebih mendapat sambutan kerana gabungan semua unsur NPK, iaitu N untuk daun, P untuk akar dan K untuk buah, dalam satu jenis baja. Hal ini menjadikan lebih jimat dari segi kos. Dalam konteks ini, hal ini penting bagi petani atau peladang untuk mengetahui keperluan tanaman masing-masing, sama ada kadar lebihkan N, P atau K dan sebagainya. Adakalanya mereka ditipu oleh penjual baja yang tidak bertanggungjawab.

“Kebiasaannya, proses kenal pasti masalah tanaman perlu dilakukan untuk mendapatkan bimbingan dan cadangan produk baja yang sesuai untuk digunakan. Itu cara saya, menjual sambil mendidik,” terang Siti Hawa.

Setakat ini, Agro Surge sudahpun menghasilkan 14 produk baja dengan lima jenis pengkhususan tanaman, iaitu Sawit Emas, Durian Emas, Padi Emas dan Getah Emas dan Lala Grow (baja serba guna). Bersandarkan peningkatan kapasiti pengeluaran dan permintaan baja keluaran Agro Surge yang semakin meningkat, syarikat ini dalam perancangan memindahkan kilang mereka ke lokasi baharu pada Julai ini.

Dalam dunia perniagaan, tiada satupun jaminan yang membolehkan syarikat berada pada tahap selesa selamanya. Oleh sebab itu, seorang usahawan perlu memberanikan diri mengambil risiko dengan membuka kilang baharu yang lebih besar dan mampu meningkatkan kapasiti pengeluaran semaksimum mungkin. Selain itu, Agro Surge juga amat menitik beratkan kepuasan antara pelanggan dengan pengguna baja. Penghantaran baja yang tepat pada waktunya, berurusan antara ejen dengan pengedar yang dilantik dan memberikan peluang kepada pengguna berkongsi pengalaman setelah menggunakan produk baja adalah sangat diutamakan.

Bersandarkan perubahan gaya hidup dan teknologi komunikasi, Agro Surge turut memberikan penekanan aspek penjenamaan dan penggunaan medium media sosial untuk mempromosi produk baja keluaran, seperti Facebook dan Instagram.


Pengurusan Kewangan yang Berintegriti, Kukuhkan Ekonomi

Untuk mendapatkan maklumat terkini, ikuti kami melalui Telegram

Putrajaya, 2 Julai – Anis Rizana Mohd. Zainudin, Timbalan Ketua Setiausaha Perbendaharaan (Pelaburan), Kementerian Kewangan Malaysia mengajak seluruh masyarakat untuk bersama-sama menguruskan kewangan secara bijak dan berintegriti bagi mengukuhkan ekonomi diri, keluarga dan negara.

Ketika dihubungi, beliau yang juga merupakan ahli Persatuan Pegawai Integriti Bertauliah (ACeIO) Malaysia  berkata, kegawatan ekonomi dan pandemik COVID-19 yang berlaku di seluruh dunia pada hari ini menuntut semua pihak untuk lebih berhemah dalam perbelanjaan.

“Agensi kerajaan secara khususnya perlulah meletakkan integriti sebagai asas utama dalam membuat perancangan dan perbelanjaan terhadap peruntukan kewangan demi mencapai matlamat pemulihan, seterusnya pengukuhan ekonomi rakyat dan negara.

Pihak Pegawai Integriti Bertauliah (CeIO) akan bersama-sama membantu kerajaan dalam usaha memastikan kebajikan rakyat terjaga sepanjang tempoh yang amat sukar ini,” katanya lagi.

Tuan Sukairi Samsudin, seorang pengarah kewangan di sebuah agensi kerajaan turut bersetuju dengan saranan tersebut kerana integriti merupakan asas penting dalam pengurusan kewangan.

Mengulas lanjut, beliau menyatakan bahawa sebarang kelemahan dalam pengurusan kewangan akan memberikan indikator berlakunya amalan yang tidak berintegriti dalam sesebuah organisasi.

Sikap pemborosan, pembaziran, penyelewengan dan salah guna kuasa boleh dielakkan dalam pengurusan kewangan, jika integriti menjadi teras pengurusannya.

“Semua pihak khususnya agensi kerajaan haruslah membuat perbelanjaan atau melaksanakan sesuatu projek yang memberikan hasil atau impak yang signifikan dengan penyelesaian isu ekonomi semasa.

Maka itu, hubungan kerjasama antara agensi, jabatan mahupun kementerian penting bagi menyelaraskan perbelanjaan supaya tiada pertindihan projek yang boleh menjejaskan keberkesanan dan matlamat pengurusan kewangan bagi menangani kegawatan ekonomi semasa,” jelas beliau ketika memberikan pendapat.

Puan Zuriati Ariffin, Pengerusi Perhubungan ACeIO Negeri Melaka memaklumkan bahawa pihaknya sentiasa bekerjasama dengan semua pihak, termasuklah Pertubuhan Bukan Kerajaan (NGO) untuk membantu rakyat yang terkesan dengan kegawatan ekonomi semasa.

“ACeIO menyambut baik kesemua pandangan dan saranan tersebut. Kami akan turun padang untuk mendengar sendiri keluhan dan keresahan rakyat dalam meneruskan kehidupan di saat sukar begini,” kata Pengerusi Perhubungan ACeIO Negeri Melaka selepas menyertai program Terjahan Kasih Lockdown bersama-sama Perkumpulan Wanita dan Perkim Negeri Melaka.


Suruhanjaya Sekuriti Malaysia Pinda Akta Pasaran Modal

Kuala Lumpur – Suruhanjaya Sekuriti Malaysia (SC) melakukan beberapa pindaan ke atas Akta Pasaran Modal dan Perkhidmatan 2007 (CMSA) yang berkuat kuasa pada 1 Julai 2021.

Dalam kenyataan media yang dikeluarkan SC, pindaan tersebut melibatkan perubahan pada Jadual 6 dan Jadual 7 merujuk CMSA.

Menerusi pindaan itu, kategori pelabur sofistikated diperluas untuk merangkumi individu dengan pelaburan bernilai RM1 juta dalam produk pasaran modal, sama ada secara sendiri atau melalui akaun bersama dengan pasangan mereka; Ketua Pegawai Eksekutif dan pengarah berlesen atau individu yang berdaftar di bawah CMSA; dan syarikat yang menguruskan dana syarikat berkaitan dengan mereka dan aset yang melebihi RM10 juta.

“Pindaan ini membolehkan lebih banyak pelabur memperluas pilihan pelaburan mereka, manakala penerbit kini dapat meraih manfaat daripada kumpulan pelabur sofistikated yang lebih besar. Senarai penuh kriteria kelayakan pelabur sofistikated boleh didapati di portal rasmi tersebut,” jelas SC.

Di samping itu, pindaan pada Jadual 6 dan Jadual 7 CMSA juga membolehkan Bursa Malaysia melaksanakan pendaftaran prospektus bagi Pasaran ACE berkuat kuasa 1 Januari 2022.

Setelah fungsi pendaftaran tersebut berjaya dipindahkan, Bursa Malaysia akan menjadi pusat sehenti untuk semua kelulusan yang berkaitan dengan penyenaraian di Pasaran ACE.

Sementara itu, Jadual 5 CMSA juga dipinda dengan memasukkan beberapa perkara, seperti penawaran bursa awal bagi aset digital melalui Pengendali Pasaran yang Diiktiraf; dan tawaran awam awal (IPO) atau penyenaraian silang saham syarikat awam atau syarikat tersenarai di bursa saham di luar Malaysia.

Jadual ini menetapkan jenis cadangan korporat yang tidak memerlukan kelulusan SC.


Tahap Daya Saing Ekonomi Malaysia di Kedudukan ke-25 Terbaik

Untuk mendapatkan maklumat terkini, ikuti kami melalui Telegram

Kuala Lumpur – Laporan World Competitiveness Yearbook 2021 yang menjadi penanda aras kepada tahap daya saing global meletakkan ekonomi Malaysia di kedudukan ke-25 daripada 64 buah negara.

Ketika majlis pelancaran rasmi secara maya berkaitan dengan Laporan Produktiviti 2021, Menteri Kanan merangkap Menteri Perdagangan Antarabangsa dan Industri (MITI), Datuk Seri Mohamed Azmin Ali berkata, kedudukan negara dalam laporan itu meningkat daripada tangga ke-27 pada tahun lalu.

“Walaupun kedudukan ini menunjukkan bahawa inisiatif pembaharuan telah berjaya, namun masih terdapat banyak lagi usaha perlu dilakukan untuk memastikan aspek kawal selia kita cukup bersiap sedia terhadap sebarang perubahan.

“Oleh itu, kerangka kerja kawal selia perlu direka untuk membolehkan inovasi teknologi diterima, memastikan persekitaran perniagaan yang terbuka dan tiada diskriminasi, melindungi pengguna dan pekerja serta menangani kesan gangguan yang tidak diingini,” katanya.

Dalam situasi pandemik semasa, peraturan yang menyokong dan kerangka operasi yang menyeluruh amat diperlukan untuk mewujudkan persekitaran perniagaan yang kondusif supaya syarikat dapat beroperasi dengan produktif dan berdaya saing.

Tambahnya lagi, pandemik COVID-19 ini mendorong agenda perubahan aspek kawal selia ke tahap baharu yang menyaksikan pelaksanaan peraturan dan keputusan dasar yang lebih baik.

Bagi mencapai objektif berkenaan, Perbadanan Produktiviti Malaysia (MPC) terus bekerjasama secara rapat dengan Pasukan Petugas Khas Pemudah Cara Perniagaan (PEMUDAH) untuk mengurangkan sebarang beban kawal selia ke atas perniagaan baharu dan sedia ada.

“Apabila Aspirasi Pelaburan Nasional (NIA) digerakkan untuk mewujudkan Malaysia sebagai sebuah negara berpendapatan tinggi dan destinasi utama bagi industri berteknologi dan berimpak tinggi; pembuatan pintar dan perkhidmatan berkaitan; serta penyediaan penyelesaian menyeluruh untuk teknologi canggih; proses transformasi digital kita juga perlu bergerak seiring.

“Kita menyaksikan hasil pertama daripada NIA di mana sebanyak RM80.6 bilion nilai pelaburan telah diluluskan dalam sektor utama, pembuatan dan perkhidmatan bagi separuh pertama tahun kewangan 2021.

“Ini merupakan lonjakan sebanyak 95.6 peratus dalam pelaburan yang diluluskan berbanding dengan tempoh sama pada tahun lalu,” jelas Mohamed Azmin.


Kebitaraan Bahasa Melayu dalam Pembentukan “Keluarga Malaysia”

BANGI – Bahasa merupakan asas jati diri manusia. Tanpa bahasa, manusia tidak dapat membentuk jati diri dan tidak dapat membina tamadun. Nilai bahasa kita berdasarkan acuan kita sendiri termasuklah kurniaan bahasa oleh Allah SWT. Pelbagai tamadun manusia tumbuh dan berkembang seiring dengan pertumbuhan dan perkembangan bahasanya (Yunani, Islam dan sebagainya).

Menurut YBhg. Profesor Datuk Seri Dr. Awang Sariyan, fungsi bahasa dalam pengembangan dan pembentukan tamadun manusia dalam pembentukan “keluarga Malaysia” termasuklah sebagai asas pembentukan konsep diri manusia melalui akal pemikiran. Bahasa sebagai asas pengilmuan manusia termasuklah kepentingan bahasa sebagai alat penyebaran dan pengembangan ilmu kepada khalayak. Bahasa juga sebagai perantaraan perhubungan sosial termasuklah tingkah laku dan pembentukan adab sebagai alat yang mengawal fungsi sosial manusia.

Tambah beliau, bahasa juga menjadi perantaraan pewarisan tamadun melalui pembinaan dan penakatan tamadun termasuklah melalui karya undang-undang, bahasa diplomasi, bahasa perdagangan, politik, metafizik, ketatanegaraan, pantun, syair, gurindam dan sebagainya.

Bahasa Melayu turut berfungsi sebagai alat yang mengangkat ilmu historiografi (persejarahan) termasuklah dalam Hukum Kanun Melaka dan undang-undang, Kitab Ilmu Bedil, Hikayat Hang Tuah, surat-surat Sultan Kedah dan sebagainya yang membuktikan kecemerlangan dan kebitaraan bahasa Melayu. Warkah dan surat perjanjian juga ditulis dalam tulisan Jawi dan bahasa Melayu.

Bahasa Melayu yang diwarisi hingga kini terbentuk dalam era kebudayaan Melayu–Islam. Bentuknya yang baku (dalam hal bentuk kata dan susunan ayat) jauh berbeza daripada bahasa Melayu pada zaman kuno yang dipengaruhi oleh bahasa Sanskrit dan kini tidak difahami lagi oleh orang Melayu.

Islam telah mewariskan tulisan yang memungkinkan berkembangnya agama dan tradisi ilmu di seluruh alam Melayu. Fahaman kebangsaan dengan pengertian umat Melayu Islam terbentuk dengan penggunaan bahasa Melayu sebagai lingua franca, bahasa ilmu dan lain-lain. Bahasa baku penting sebagai tonggak tamadun bangsa dan negara. Antara wasiat Hassan al-Bana termasuklah perlunya bahasa baku dipertahankan kerana ilmu perlu diolah dalam bahasa yang baku dan baik.

Menurut beliau lagi, peranan bahasa Melayu sebagai tonggak zaman baharu pula menyaksikan sejarah bahasa Melayu dalam pembinaan dan penakatan tamadun di alam Melayu termasuklah di Malaysia, Indonesia, Brunei, Singapura, Thailand, Cambodia, Filipina.

Antara isu bahasa Melayu ialah kelunturan dan pelunturan bahasa Melayu, iaitu bermula sejak zaman penjajahan, iaitu bahasa Melayu diturunkan martabatnya sebagai bahasa vernakular. Manakala dalam senario semasa pula, bahasa Melayu telah mengalami kemerosotan dalam aspek taraf dan mutu termasuklah dalam dampak globalisasi serta teknologi maklumat dan komunikasi.

Dalam pengisian gagasan “keluarga Malaysia” oleh Perdana Menteri Kesembilan, peranan bahasa Melayu sebagai asas jati diri rakyat Malaysia perlu ditingkatkan dan diperluas. Sementara itu, bagi merealisasikan bahasa Melayu sebagai “Bahasa Jiwa Bangsa”, beberapa langkah diadakan termasuklah melalui perancangan taraf bahasa Melayu, perancangan korpus atau sistem bahasa seperti ejaan, sebutan, kosa kata, tatabahasa dan laras bahasa; serta melalui pembinaan negara. Langkah pemartabatan bahasa Melayu juga telah diadakan melalui program diplomasi kebudayaan pada peringkat kebangsaan, serantau dan antarabangsa.

Demikianlah penerangan menarik daripada YBhg. Profesor Datuk Seri Dr. Awang Sariyan, yang bersiaran secara langsung melalui aplikasi Zoom dan Facebook Jabatan Muzium Malaysia dalam Seminar Kebangsaan Alam dan Tamadun Melayu: “Memperkasakan Warisan, Sejarah, Adat dan Jati Diri Bangsa Melayu” anjuran Institut Alam dan Tamadun Melayu (ATMA), Universiti Kebangsaan Malaysia dan Jabatan Muzium Malaysia pada pukul 9.00 pagi tadi. Yang turut hadir ialah Dr. Junaini Kasdan, selaku moderator.


PKPD: Kaunter Perkhidmatan LHDNM Ditutup Sementara

Untuk mendapatkan maklumat terkini, ikuti kami melalui Telegram

Selaras dengan pengumuman kerajaan berkaitan dengan pelaksanaan Perintah Kawalan Pergerakan Diperketatkan (PKPD) di beberapa kawasan di seluruh Malaysia, Lembaga Hasil Dalam Negeri Malaysia (LHDNM) memaklumkan bahawa semua kaunter perkhidmatan Perkhidmatan Percukaian, Kaunter Duti Setem dan Kaunter Bantuan Khas Kerajaan akan ditutup sementara bermula pada 5 Julai 2021 bagi kawasan yang terlibat dengan PKPD.

Sehubungan dengan itu, semua janji temu pelanggan yang telah diluluskan melalui sistem e-Janji Temu akan dibatalkan secara automatik. Pelanggan perlu membuat permohonan janji temu yang baharu setelah kaunter dibuka semula pengoperasiannya.

Namun begitu, Kaunter Pusat Bayaran masih beroperasi seperti biasa dengan perkhidmatan dan waktu operasi yang terhad seperti yang berikut:

Bayaran Menggunakan Kad Kredit dan Kad Debit:
· Cukai Pendapatan dan Cukai Lain

Dalam tempoh PKPD ini juga perkhidmatan telefon dan HASiL Live Chat akan beroperasi seperti biasa bagi membantu pelanggan khususnya pembayar cukai dalam urusan percukaian mereka.

Waktu Operasi Perkhidmatan Telefon dan HASiL Live Chat


LHDNM: Permohonan Surat Penyelesaian Cukai bagi Syarikat, Perkongsian Liabiliti Terhad dan Entiti Labuan

Lembaga Hasil Dalam Negeri Malaysia (LHDNM) memaklumkan bahawa Garis Panduan Operasi Bilangan 3 Tahun 2021 yang menerangkan kaedah Permohonan Surat Penyelesaian Cukai bagi Syarikat, Perkongsian Liabiliti Terhad (PLT) dan Entiti Labuan (Syarikat Labuan dan PLT Labuan) telah dimuat naik dalam Portal Rasmi LHDNM sebagai rujukan dan panduan kepada pembayar cukai.

Garis panduan ini membatalkan Garis Panduan Operasi Bilangan 2 Tahun 2019 yang telah dikeluarkan pada 12 November 2019.

Para pelanggan boleh mendapatkan garis panduan dengan mengikuti langkah mudah seperti yang disediakan. Bagi maklumat lanjut, pelanggan juga boleh diajukan melalui:


Agoda Lancar Vaxxed To Go, Menyokong Usaha Imunisasi Malaysia

Agoda menyokong usaha vaksinasi kebangsaan melalui kempen Vaxxed To Go.

Kuala Lumpur – Program vaksinasi yang dilakukan secara besar-besaran menjadi tonggak pemulihan bagi kesihatan awam dan ekonomi di Malaysia, serta menjadi perintis kepada Agoda untuk melancarkan kempen Vaxxed To Go bagi menyokong usaha imunisasi di seluruh negara Malaysia.

Agoda dan rakan sinergi perhotelannya memberikan insentif kepada pelancong yang telah mendapat dos vaksin lengkap dengan tawaran percutian dan faedah tambahan.

“Setelah lama menjalani perintah kawalan pergerakan, pastinya ramai rakyat Malaysia tidak sabar untuk melancong semula apabila dibenarkan kelak. Kempen Vaxxed To Go ini dapat memberikan jaminan kepada pelancong untuk melancong dalam keadaan yang lebih terjamin,” kata Cleland Robertson, Pengarah Negara, Malaysia dan Brunei, Agoda di sidang media.

Menerusi kempen ini, Agoda turut berharap dapat menyatupadukan industri pelancongan dan hospitaliti untuk membantu memulihkan kembali ekonomi negara.

“Dengan adanya Vaxxed To Go, pihak perhotelan boleh menawarkan diskaun kepada pelanggan yang telah mendapat dos vaksin lengkap apabila pelancongan domestik dibenarkan kelak, berserta dengan faedah istimewa seperti tingkat taraf bilik, atau diskaun makanan dan minuman.

Vaxxed To Go merupakan satu daripada sambungan kepada tawaran istimewa oleh Agoda, yang dilancarkan pada bulan Mei lalu. Sebagai pasaran rintis untuk kempen ini di Malaysia, Agoda mempunyai sasaran untuk melancarkan Vaxxed To Go pada negara lain dalam tempoh beberapa bulan akan datang,” tambah beliau.

Kempen ini selaras dengan perlaksanaan Pelan Pemulihan Negara Malaysia (PPN), yang meletakkan vaksinasi sebagai satu daripada tiga penunjuk nilai ambang utama untuk pembukaan semula sektor ekonomi dan sosial secara berperingkat.

Malaysia merupakan antara negara yang mempunyai kadar vaksinasi yang terpantas di dunia dengan Program Imunisasi Kebangsaan COVID-19, iaitu setakat 31 Julai kira-kira 63 peratus telah mendaftar untuk mendapatkan suntikan vaksin.

Tawaran istimewa serta faedah tambahan yang ditawarkan dalam kempen Vaxxed To Go hanya terbuka kepada mereka yang mempunyai bukti vaksinasi lengkap.

Ketika mengakhir ucapan, Cleland berkata, Agoda berharap kempen ini dapat memberikan inspirasi kepada pemain industri untuk memainkan peranan masing-masing dalam membantu Malaysia mencapai imuniti kelompok dengan segera.


Produk Sarang Burung Walet Raih RM714 Juta daripada Aktiviti Eksport

Untuk mendapatkan maklumat terkini, ikuti kami melalui Telegram

Kuala Lumpur – Malaysia menyaksikan eksport produk sarang burung walet mencecah 962 tan metrik bernilai RM714 juta setakat bulan April 2021.

Menurut Menteri Pertanian dan Industri Makanan (MAFI), Datuk Seri Dr. Ronald Kiandee, pencapaian tersebut sekali gus menunjukkan eksport komoditi produk sarang burung walet kekal kukuh, terutamanya ketika negara masih mengharungi penularan pandemik COVID-19.

“MAFI sentiasa menggalakkan pengeksportan produk sarang burung walet ke luar negara bagi meningkatkan nilai eksport produk dan daya saing industri ini secara keseluruhannya.

“Pada tahun 2019, jumlah eksport adalah sebanyak 5654 tan metrik bernilai RM1.154 bilion dan dilihat sebagai antara industri berasaskan ternakan yang menjadi penyumbang besar kepada ekonomi negara.

“Manakala, pada tahun 2020, jumlah eksport adalah sebanyak 3640 tan metrik bernilai RM1.385 bilion,” katanya dalam kenyataan berhubung lawatan kerja beliau ke loji pemprosesan sarang burung walet PT Swift Marketing Sdn. Bhd.

Loji berkenaan merupakan antara yang berdaftar dengan pihak General Administration of Customs of People’s Republic of China (GACC) yang diberikan kelulusan untuk mengeksport sarang burung walet mentah bersih ke negara tersebut.

Sehingga tahun 2021, sebanyak 41 loji telah diluluskan oleh Pihak Berkuasa Negara China, iaitu 38 loji sarang burung walet bersih (EBN-RC) dan tiga buah loji sarang burung walet belum bersih (EBN-RUC).

Sebelum ini, MAFI melalui Jabatan Perkhidmatan Veterinar (DVS) berjaya mewujudkan satu Program Sistem Pendaftaran Premis Walet yang dikenali sebagai Malaysia EBN Traceability System (METS).

Program itu bertujuan mengukuhkan sistem daya jejak bagi mencapai piawaian global serta menjadi salah satu syarat dalam pengeksportan sarang burung walet Malaysia ke China.

DVS mengambil pelbagai langkah untuk terus meningkatkan pengeluaran Edible Bird Nest (EBN) melibatkan aktiviti dalam semua rantaian nilai industri tersebut, iaitu pengeluaran sarang burung walet, pengumpulan, pemprosesan dan pemasaran.

Langkah berkenaan termasuklah menggalakkan pendaftaran premis walet dengan DVS bagi tujuan pemantauan.

Secara keseluruhannya, sebanyak 12 954 premis walet telah didaftarkan oleh DVS di seluruh negara setakat ini.


PKS Terima RM12.14 Bilion Pembiayaan Mudah

Kuala Lumpur – Bank tempatan telah meluluskan sebanyak RM12.14 bilion pembiayaan mudah yang dikendalikan oleh Bank Negara Malaysia kepada 25 711 perusahaan kecil dan sederhana (PKS) setakat 11 Jun 2021.

Menteri Kewangan, Tengku Datuk Seri Zafrul Aziz berkata, jumlah berkenaan termasuk dana Special Relief Facility (SRF), Automation and Digitalisation Facility (ADF), All-Economic Sector Facility (AES) dan Agrofood Facility (AF).

“Walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

PKS juga boleh mendapatkan pembiayaan lain melalui platform imSME  boleh membantu dalam membuat padanan pembiayaan yang diperlukan dengan pelbagai penyedia dana untuk PKS,” kata beliau dalam Laporan LAKSANA Ke-58.

Sementara itu, sebanyak 331 permohonan dengan pembiayaan berjumlah RM65.9 juta telah diluluskan untuk sektor pelancongan di bawah pakej rangsangan, Pelan Jana Semula Ekonomi Negara (PENJANA).

Tambah Tengku Zafrul, kerajaan sebelum ini memperuntukkan sebanyak RM600 juta untuk PKS dan PKS mikro yang masih terkesan dengan penularan COVID-19.

Mengulas mengenai sokongan penggunaan teknikal dan digital, Tengku Zafrul berkata, sebanyak RM67.7 juta disalurkan kepada 13 870 PKS dan syarikat di peringkat pertengahan (MTC).

Bantuan itu diberikan dalam bentuk geran dan pinjaman untuk langganan perkhidmatan digitalisasi, jelas beliau lanjut.

Bagi bantuan Skim Pembiayaan Mikrokredit Agrobank pula, beliau berkata, sebanyak RM161.46 juta telah disalurkan oleh kerajaan untuk memanfaatkan 13 229 PKS mikro pertanian setakat 11 Jun lalu.

“Pembiayaan bernilai RM400 juta telah diperuntukkan bagi golongan petani, peladang dan nelayan.

“Di bawah skim ini, RM350 juta merupakan peruntukan di bawah Skim Pembiayaan Mikrokredit Agrobank,” katanya.


Harga Petrol RON95 dan Diesel Kekal hingga 28 Julai 2021

Untuk mendapatkan maklumat terkini, ikuti kami melalui Telegram

Kuala Lumpur, 15 Julai 2021 – Meskipun harga pasaran sebenar bagi petroluem telah meningkat melebihi paras harga siling yang ditetapkan, Kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

Menurut Kementerian Kewangan Malaysia, perkara ini dilaksanakan bagi melindungi pengguna daripada terkesan disebabkan oleh kenaikan harga sebenar minyak di pasaran global.

Berdasarkan penetapan harga runcit produk petroleum secara mingguan menggunakan formulaÂ Automatic Pricing Mechanism (APM), harga runcit produk petroleum bagi tempoh 15 Julai 2021 hingga 28 Julai 2021 adalah ditetapkan seperti berikut:

Dalam usaha ini, Kerajaan akan sentiasa memantau kesan perubahan harga minyak mentah dunia serta mengambil langkah yang signifikan bagi memastikan kebajikan dan kesejahteraan rakyat terus terpelihara, lebih-lebih lagi ketika pandemik COVID-19 ini.


Integriti Teras Kejayaan Pemulihan Ekonomi

Jeli – Perdana Menteri Malaysia, YAB Tan Sri Dato’ Haji Muhyiddin Haji Mohd Yassin pada 28 Jun yang lalu telah mengumumkan Pakej Perlindungan Rakyat dan Pemulihan Ekonomi (PEMULIH) berjumlah RM150 bilion yang merangkumi suntikan langsung fiskal kerajaan sebanyak 10 bilion ringgit.

Pakej yang dilaksanakan bertujuan memberikan bantuan menyeluruh kepada rakyat dan tertumpu pada tiga fokus utama, iaitu Meneruskan Agenda Prihatin Rakyat, Menyokong Perniagaan dan Meningkatkan Vaksinasi.

Menteri di Jabatan Perdana Menteri (Ekonomi), YB Dato’ Sri Mustapa Mohamed ketika dihubungi menyatakan, PEMULIH perlu diuruskan dengan penuh integriti supaya pelaksanaannya mencapai tujuan bagi melindungi dan memulihkan ekonomi rakyat.

Mengulas lanjut, beliau berkata kerajaan sentiasa mengalu-alukan sokongan dan kerjasama semua pihak bagi menjayakan agenda murni ini.

Menurut Dato’ Sri Mustapa lagi, kerajaan turut mengalu-alukan pemantauan dan maklum balas masyarakat berkaitan dengan pengurusan pakej PEMULIH untuk memastikan pakej ini dapat diuruskan secara berintegriti dan mencapai sasaran yang ditetapkan.

“Kerajaan amat menghargai dan berterima kasih kepada semua pihak khususnya pihak pertubuhan bukan kerajaan (NGO) serta orang perseorangan yang turut turun padang bersama-sama membantu rakyat yang terjejas dalam tempoh Perintah Kawalan Pergerakan (PKP)”, ujar beliau.

Beliau juga turut menyampaikan penghargaan kepada Persatuan Pegawai Integriti Bertauliah Malaysia (AceIO) atas sumbangan dan kerjasama persatuan ini dalam menjayakan pembudayaan integriti dan antirasuah dalam kalangan masyarakat khususnya di kawasan Parlimen Jeli.

Ramzi Yusoff yang juga merupakan seorang penggerak masyarakat dan Integrity Champion amat berterima kasih kepada pihak kerajaan atas keperihatinan kerajaan dalam membantu melindungi dan memulihkan ekonomi rakyat.

Beliau juga mewakili masyarakat yang terjejas dan terkesan dengan keadaan ekonomi negara akibat pandemik COVID-19 berharap agar semua pihak khususnya mereka yang diberikan tanggungjawab secara langsung ke atas pengurusan PEMULIH dapat memastikan pakej ini diuruskan secara berintegriti tanpa melibatkan sebarang unsur penyelewengan, salah guna kuasa mahupun rasuah.

Presiden AceIO, Ahmad Sabri Mohamed ketika diminta mengulas perkara ini berkata, beliau amat menghargai usaha dan inisiatif kerajaan dalam memulihkan ekonomi rakyat yang amat terkesan dengan PKP ini.

Beliau juga menyeru semua pihak untuk sentiasa meletakkan integriti sebagai teras dalam apa-apa pengurusan dan penyampaian perkhidmatan khususnya apabila melibatkan kepentingan rakyat termasuklah dalam agenda pemulihan ekonomi rakyat serta negara.

Sabri turut mengajak semua lapisan masyarakat untuk menjadikan integriti sebagai amalan dan budaya dalam kehidupan.

Selain itu, beliau mengajak semua pihak khususnya Pegawai Integriti Bertauliah (CeIO) untuk bersama-sama ACeIO membantu kerajaan dalam menjayakan agenda integriti nasional termasuk Pelan Antirasuah Nasional (NACP).

Beliau juga turut mengambil peluang mengucapkan Selamat Hari Raya Aidiladha kepada semua pejuang integriti dan antirasuah termasuk para CeIO, ahli-ahli ACeIO, Muslimin dan Muslimat yang menyambutnya.


Pakej Ransangan Ekonomi dan Pelan Pemulihan Negara

Untuk mendapatkan maklumat terkini, ikuti kami melalui Telegram


Pelan Pemulihan Negara: Pendekatan Strategi Keluar daripada Kemelut COVID-19

Pelan Pemulihan Negara (PPN) merupakan satu daripada pelan dinamik yang diperkenalkan oleh kerajaan sebagai strategi untuk keluar Malaysia daripada krisis pandemik COVID-19.

Dengan mengambil pendekatan “Whole of Nation“, pelan dinamik ini dirangka dan sentiasa ditambah baik berdasarkan input dari semua pihak tanpa mengira latar belakang politik.


Depresi Ekonomi Akibat COVID-19

Pandemik COVID-19 masih memuncak. Sama ada angka jangkitan dan kematian akan terus meningkat atau mungkin menurun, namun hakikatnya kesan wabak ini di seluruh dunia begitu besar. Hal ini bukan sahaja menyentuh aspek sosial dan psikologi, malah membabitkan secara langsung hal ehwal ekonomi dan kewangan global.

Profesor Nouriel Roubini dari Universiti New York menerusi tulisan berjudul “A Greater Depression” sebagaimana yang disiarkan dalam laman universiti berkenaan Stern.nyu.edu pada April 2020 membuat telahan bahawa kesan yang berlaku ini sangat besar dan ketara.

Beliau mencatatkan bahawa pandemik COVID19 bakal mendatangkan “kejutan luar biasa” kepada ekonomi dan kewangan dunia. Kesan tersebut, jelas beliau lebih teruk berbanding dengan krisis kewangan tahun 2018 dan depresi ekonomi era 1929-1939.

Nouriel Roubini ialah Profesor Ekonomi dan Perniagaan Antarabangsa di Universiti New York. Beliau juga pengasas syarikat penyelidikan strategi makroekonomi dan pasaran global, iaitu Roubini Global Economics.

Telahan ini tentu ada asasnya apabila dapat dilihat secara ketara, iaitu hanya dalam tempoh dua minggu sahaja di Amerika Syarikat sendiri sebagai contoh, 10 juta kehilangan pekerjaan. Ternyata impak wabak ini sangat besar.

Angka ini begitu menakutkan kerana melangkaui impak krisis kewangan 2008. Ketika krisis tahun 2008 itu, angka menunjukkan 8.8 juta orang hilang pekerjaan dalam 106 minggu dan tidak melibatkan 10 juta orang dalam dua minggu ketika pandemik COVID-19 ini.

Jika angka di Amerika Syarikat dapat dijadikan sandaran dan kayu ukur, peratusan rakyat negara itu tidak bekerja mencecah 8.9 peratus setiap tahun sebagaimana data yang dikeluarkan oleh Dana Kewangan Antarabangsa (IMF). Pada masa yang sama, angka bilangan peluang pekerjaan baharu di kebanyakan sektor hampir tidak menunjukkan pertambahan yang memberangsangkan. Keadaan ini menunjukkan era kepesatan peluang pekerjaan di negara kuasa ekonomi itu menyusut pada kadar yang sangat ketara.

Kesan pandemik ini tidak terhad kepada sesetengah negara sahaja, malah negara yang diketahui sangat ampuh lagi kebal dari segi ketahanan ekonomi atau dianggap sebagai “kalis krisis ekonomi“, kini turut terancam dan tergugat. Di kebanyakan negara terbabit, berjuta-juta pekerja terpaksa “dibantu dan dipapah“ menerusi beberapa skim yang terpaksa diperkenalkan kerajaan di negara tersebut. Bagi pekerja di kebanyakan sektor, terutamanya dalam sektor pelancongan, sebahagian besarnya terpaksa diberhentikan. Beberapa buah negara maju sendiri sudah terpaksa menyuntik pakej rangsangan bernilai trilion ringgit yang bertujuan untuk membantu industri dan kehidupan rakyat, sekali gus “menambah tenaga” tambahan kepada ekonomi. Hal ini tentunya bukan sesuatu yang kebiasaannya dialami oleh dunia kewangan global sebelum ini.

Kesan yang lebih nyata daripada pandemik ini termasuklah apabila nilai pasaran saham global mulai merudum sejak Februari 2020 berikutan peningkatan kadar jangkitan COVID-19 yang ketara pada waktu itu, terutama di China. Situasi ini diikuti dengan kejatuhan yang berterusan dalam indeks utama dunia pada bulan berikutnya, iaitu Mac 2020.

Ternyata, depresi ekonomi berikutan pandemik COVID-19 memberikan kesan meluas dan teruk terhadap pasaran kewangan, termasuklah indeks saham, bon dan komoditi seperti minyak mentah serta emas.

Pertubuhan Bangsa-Bangsa Bersatu (PBB) sendiri menjangkakan negara-negara membangun mengalami pengurangan pendapatan sehingga A.S.$220 bilion akibat pandemik ini dalam jangka masa pendek dan sederhana. Kesan itu menurut unjuran PBB, akan berkekalan mungkin sehingga beberapa tahun.

Sebagaimana COVID-19 yang terus berjangkit tanpa adanya petanda akan berhenti, kesan pandemik ini berjangkit sehingga melangkaui semua sektor ekonomi secara mikro dan makro. Contohnya, sektor peruncitan sendiri menunjukkan kesan yang ketara apabila pusat membeli-belah di serata dunia bertindak balas terhadap impak jangkitan COVID-19 dengan terpaksa mengurangkan jumlah jam operasi atau menutup sementara perniagaan mereka.

Sejak Mac 2020, jumlah jam operasi pusat beli-belah di seluruh dunia berkurangan sehingga 30 peratus berbanding dengan sebelum munculnya COVID-19. Kesan ini dilaporkan hampir sama di seluruh dunia.

Sebagai alternatif, kebanyakan operator sektor peruncitan, termasuk yang besar dan kecil, mula beralih kepada sistem penghantaran dari pintu ke pintu. Hal ini menjadikan sistem perniagaan berasaskan e-dagang mula aktif secara mendadak di seluruh dunia. E-dagang bukan sahaja memuncak di negara maju, malah turut beroperasi di negara membangun sejak wabak ini merebak.

Ternyata, dari segi lain pandemik ini menghasilkan satu trend ekonomi baharu dengan pembelian secara dalam talian tiba-tiba meningkat dua kali ganda berbanding dengan tahun-tahun sebelumnya.

Laporan media di serata dunia mendedahkan bahawa petani berskala kecil di hujung kampung turut menggunakan teknologi digital sebagai cara untuk memasarkan dan menyampaikan hasil pertanian mereka kepada pengguna. Itulah gambaran pada peringkat global. Bagaimanakah pula dengan situasi di Malaysia?

Di Malaysia sendiri, ahli ekonomi dilaporkan meramalkan wabak ini akan mempengaruhi kadar Keluaran Dalam Negara Kasar (KDNK), aliran dagangan dan pelaburan, harga komoditi serta jumlah pelancong. Angka kadar pengangguran di Malaysia juga dilaporkan terus meningkat. Menurut laporan Theedgemarkets.com, pada Januari 2020 menyatakan bahawa kadar pengangguran menunjukkan peningkatan berterusan sehingga tahap 5.3 peratus berbanding dengan sebelumnya.

Bursa Malaysia pula menunjukkan kejatuhan teruk dalam tempoh 10 tahun kebelakangan apabila pelabur mula menjual pegangan masing-masing disebabkan jangkaan impak ekonomi akibat virus ini. Antara lain, ekonomi Malaysia begitu terkesan disebabkan oleh ekonomi China, iaitu antara rakan dagang terbesar negara yang terjejas secara langsung akibat pandemik ini. Sementara itu, Aberdeen Standard Investments meramalkan nilai ringgit juga menjadi semakin lemah akibat pandemik ini. Aberdeen Standard Investments ialah organisasi pengurusan aset bebas bertaraf dunia dengan pengalaman kepakaran selama lebih 30 tahun.

Ternyata, impak depresi ekonomi akibat pandemik COVID-19 bukannya telahan semata-mata kerana inilah realiti yang berlaku pada hari ini. Kesannya boleh menjangkau sehingga beberapa tahun lagi. Kita perlu mengakui telahan ini sememangnya benar supaya lebih bersedia untuk menghadapinya.


Bahasa Melayu Bergema di UNFCCC COP-26

Untuk mendapatkan maklumat terkini, ikuti kami melalui Telegram

KUALA LUMPUR − Walaupun hanya tiga minit, rakyat Malaysia pastinya sangat berbangga apabila Menteri Alam Sekitar dan Air, Dato’ Sri Tuan Ibrahim Tuan Man berucap dalam bahasa Melayu pada Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland.

Ucapannya itu membuka lembaran baharu dalam perkembangan bahasa Melayu pada peringkat antarabangsa dan wajar dilaksanakan oleh pemimpin lain juga. Dengan modal yang kecil untuk membayar khidmat terjemahan, negara sebenarnya memperoleh faedah yang amat besar. Demikian ulasan YBhg. Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), yang juga Pengarah Institut Alam dan Tamadun Melayu (ATMA) Universiti Kebangsaan Malaysia, semasa mengikuti ucapan Menteri KASA di Persidangan Perubahan Iklim Bangsa-Bangsa Bersatu 2021.

Tahniah dan syabas kepada pemimpin yang mengangkat bahasa negara di forum antarabangsa, selaras dengan semangat mendukung maruah dan kedaulatan negara. Perihal pemimpin negara berucap dalam bahasa negara masing-masing telah lama diamalkan oleh pemimpin negara lain seperti Republik Rakyat China, Jerman, Rusia, Perancis, Indonesia dan yang lain.

Menurutnya lagi, selain soal imej negara, akan ada lonjakan lain daripada usaha mengangkat bahasa negara pada peringkat dunia, seperti pelancongan, perdagangan dan pendidikan.

Sebagai contoh, pengalaman saya sebagai Penyandang Kursi Pengajian Melayu di negara China atas nama Kementerian Pendidikan Tinggi dengan Jabatan Pendidikan Malaysia di Beijing telah berjaya mengembangkan bahasa Melayu di negara itu. Kini 15 buah universiti di China menawarkan program Ijazah Bahasa Melayu selama empat tahun dan program Diploma Bahasa Melayu selama tiga tahun dan jumlah itu akan bertambah secara berterusan.

Tambahnya lagi, DBP dalam Sasaran Kerja Utama sejak lebih 20 tahun lalu telah meletakkan sasaran menjadikan bahasa Melayu bahasa rasmi ASEAN dan bahasa di Pertubuhan Bangsa-Bangsa Bersatu. Usaha itu belum tercapai kerana banyak bergantung pada keputusan dan pelaksanaan oleh kerajaan.

Dengan perkembangan kini, beliau positif bahawa bahasa Melayu dapat ditingkatkan pada peringkat antarabangsa. Menteri Luar Negara, YB Dato’ Saifuddin Abdullah, dalam kunjungan ke DBP pada 6 Oktober 2021 telah mengisytiharkan Program Diplomasi Kebudayaan yang antara lain untuk menggerakkan bahasa, persuratan dan kebudayaan negara pada peringkat dunia melalui peranan kedutaan-kedutaan utama Malaysia di dunia, dengan kerjasama DBP.

“Negara kita tanggungjawab kita. Bahasa kita tanggungjawab kita,” katanya lagi.


Masa Depan Generasi PKP

Negara kini memasuki Perintah Kawalan Pergerakan (PKP) 3.0 dalam tahun kedua wabak COVID-19 mencengkam dunia. Bukan sahaja di Malaysia, malah kebanyakan negara di seluruh dunia berdepan dengan nasib serupa. Ada yang menanganinya dengan lebih baik kerana mempunyai sumber dan teknologi terkini, namun terdapat juga negara  yang semakin tersungkur kerana tidak mampu menanganinya dengan baik.

Bagi penduduk dunia, termasuklah rakyat Malaysia, kebimbangan sumber ekonomi menjadi antara perkara yang paling lantang dibangkitkan. Tubuh badan dihambat penyakit, poket pula semakin sepi tanpa isi. Golongan yang bekerja mahupun berniaga mengadu tentang gaji dipotong, hilang pekerjaan dan tiada sumber pendapatan untuk kelangsungan hidup, sehingga rata-ratanya mengharapkan bantuan daripada kerajaan mahupun daripada golongan berkemampuan. Bagi graduan baharu, sukar bagi mereka untuk mencari kerja walaupun melalui proses temu duga secara dalam talian sedikit sebanyak agak memudahkan mereka.

Murid sekolah dan pelajar universiti pula menyatakan kebimbangan mereka tentang kualiti pembelajaran melalui komputer dan peranti digital.  Selain berdepan dengan kekangan peralatan dan kemudahan Internet, terdapat dalam kalangan mereka yang tidak dapat mengikuti latihan amali sama ada di makmal, bengkel kerja, pejabat mahupun sektor industri.

Pelajar yang menduduki Sijil Pelajaran Malaysia (SPM) pada tahun 2020 menjadi kumpulan pertama yang didapati lewat mengambil peperiksaan, lewat mendapat keputusan dan pastinya lewat mendapat penempatan di menara gading. Pelajar SPM tahun 2021 dan beberapa tahun yang akan datang juga mungkin berdepan dengan nasib serupa apabila jangkaan pemulihan penuh (dalam kebiasaan baharu) di negara ini sekitar tahun 2023 atau 2024, dengan perangkaan Pertubuhan Kesihatan Sedunia (WHO) menjangkakan pemulihan global mengambil tujuh tahun lagi (2028) berdasarkan kadar vaksinasi untuk mencapai imuniti kelompok.

Apakah nasib yang bakal berlaku terhadap anak-anak kecil? Ada yang lahir ke dunia terus dalam era PKP. Sehingga kini, interaksi sosial hanya berlaku bersama-sama dengan ahli keluarga. Sejak dari tadika hingga sekolah menengah, sistem sosial dan perhubungan dengan rakan seusia terjejas, termasuklah interaksi formal dengan orang dewasa seperti guru dan kakitangan sekolah. Mereka menghabiskan masa selama berbulan-bulan di rumah dan tidak boleh ke mana-mana.

Wabak COVID-19 dan hidup di bawah perintah darurat banyak mengajar kita tentang erti kehidupan. Ramai yang hidup selesa dalam kepompong sendiri  terpaksa menghadapi rintangan dan mahu atau tidak, kita terpaksa belajar untuk berdikari demi kelangsungan diri dan keluarga.

Zaman mengharapkan bantuan daripada kerajaan atau pihak berwajib datang membantu sudah berlalu. Ibu bapa selaku tonggak utama yang membentuk jati diri anak-anak perlu mempunyai perancangan sendiri untuk masa depan mereka mengikut kesesuaian dan keperluan semasa. Selain itu, hal yang berkaitan dengan kewangan, sistem sosial, moral, disiplin dan teras agama generasi berikutnya yang perlu diperkukuh supaya mereka mampu berdikari kelak, seperti  ibu bapa mereka yang kini belajar hidup di celah-celah hambatan wabak penyakit.

Akan ada suara sumbang yang mungkin bertanya, “apakah perancangan kerajaan dan pihak berwajib”? Perlu diingatkan bahawa kerajaan berfungsi sebagai pembuat dan pelaksana dasar. Umpama dibina ratusan masjid, tetapi jika penduduk tidak menggunakannya, maka usaha itu hanyalah sia-sia belaka.

Tanggungjawab ibu bapa, ahli keluarga dan komuniti setempat dalam usaha melindungi dan merancang masa depan generasi PKP ini terlalu besar. Adakah mereka ingin diajar supaya duduk mengharapkan bantuan orang lain, atau berusaha untuk kejayaan diri sendiri? Adakah mereka mahu dididik menjadi “pak turut” atau ditanam keberanian untuk berusaha dan berdikari?

Sesetengah masyarakat tidak sedar antara kelebihan wabak ini dan juga PKP dapat dianggap sebagai rezeki tambahan kerana dapat meluangkan masa bersama-sama keluarga, selain memberi peluang ibu bapa lebih mengenali kelebihan dan kelemahan anak-anak mereka. Jika suatu ketika dahulu kita cuma mengharapkan guru, sekolah dan pengasuh melentur buluh, sekarang merupakan masa untuk ibu bapa sendiri mengendong rebungnya. Kenalilah anak-anak dan apabila sudah mengetahui akan potensi mereka kelak, maka dari itulah kita merancang perjalanan mereka.

Ambillah iktibar daripada generasi pascamerdeka yang bergelumang dalam kemiskinan dan kehancuran yang ditinggalkan penjajah. Mereka mampu berdikari, memajukan diri, serta tidak gentar dengan kesukaran hidup bagi memastikan masa depan anak-anak terbela. Itulah yang perlu ditonjolkan oleh generasi sekarang dan yang seterusnya. Walaupun berdepan dengan apa-apa jua badai yang menimpa, mereka perlu memiliki ketahanan dan jati diri untuk terus melangkah ke hadapan.


LHDNM: Perkhidmatan Telefon di Cawangan Mula Beroperasi pada 1 Ogos

Untuk mendapatkan maklumat terkini, ikuti kami melalui Telegram

Perkhidmatan telefon di semua cawangan pejabat Lembaga Hasil Dalam Negeri Malaysia (LHDNM) akan kembali beroperasi mulai 01 Ogos 2021.

Kini, pelanggan boleh membuat semakan nombor telefon cawangan LHDNM pada portal rasmi LHDNM:

Selain menghubungi talian am, pelangganÂ juga boleh mengajukan pertanyaan serta maklum balas kepada LHDNM melalui:


COVID-19: Ekonomi Sektor Pelancongan Semakin Tenat?

COVID-19 merupakan satu wabak yang dikenali sebagai koronavirus, yang sedang melanda seluruh dunia, termasuklah Malaysia. Kes COVID-19 yang pertama di Malaysia dilaporkan melibatkan pelancong dari negara China yang masuk ke Johor melalui Singapura. Pandemik ini bermula di Malaysia apabila kes jangkitan dalam kalangan rakyat tempatan pada tahun 2019. Oleh sebab penularan wabak yang sangat bahaya hingga membabitkan kematian orang ramai, kerajaan memutuskan untuk melaksanakan Perintah Kawalan Pergerakan (PKP) di seluruh negara. PKP dilaksanakan secara berperingkat mengikut jumlah kes di sesebuah daerah. Â Persoalannya, apakah hala tuju ekonomi pelancongan Malaysia dalam era pandemik ini?

Kemunculan virus COVID-19 ini menjejaskan banyak sektor sosioekonomi sesebuah negara kerana memudaratkan tahap kesihatan rakyatnya. Akibat daripada pandemik ini, sektor pelancongan turut terpalit mendapatkan nasib malang apabila boleh melumpuhkan sektor ini di seluruh dunia. Apabila keadaan semakin teruk dan penularan yang semakin meluas, kerajaan mengambil langkah untuk menutup sempadan negara dengan tidak membenarkan pelancong dari luar negara untuk masuk. Langkah ini sangat efektif untuk membendung penularan daripada terus merebak, namun hal ini boleh merencatkan ekonomi negara sendiri kerana sektor pelancongan merupakan antara sektor yang menjadi penyumbang terbesar terhadap ekonomi negara.

Rentetan daripada itu, Kementerian Pelancongan terpaksa membatalkan kempen Tahun Melawat Malaysia. Dengan pembatalan kempen ini, secara tidak langsung juga memberikan kesan besar kepada sektor lain, seperti pengangkutan, perhotelan, penginapan dan perniagaan. Banyak pengusaha hilang pekerjaan dan hilang punca pendapatan. Ada sebahagiannya masih bekerja, namun gaji dipotong ekoran untung yang tidak mampu menampung gaji penuh pekerja.

Dalam hal ini, banyak rakyat hidup dalam keadaan susah disebabkan oleh kos sara hidup yang semakin meningkat naik walaupun ketika musim pandemik. Menteri Pelancongan, Kesenian dan Kebudayaan, Datuk Seri Nancy Shukri berkata, melihat kepada situasi pandemik yang membimbangkan ini berkemungkinan lebih daripada 100 ribu pekerja sektor akan hilang pekerjaan dan banyak syarikat terpaksa tutup operasi.

Bagi meneruskan operasi dalam kebiasaan baharu tatkala pandemik berlaku, pihak hotel mengambil inisiatif untuk membuat promosi, tetapi orang ramai lebih memilih untuk mementingkan keselamatan dan kesihatan diri kerana wabak ini dianggap sangat bahaya dan berisiko. Oleh hal yang demikian, langkah yang diambil oleh pihak hotel untuk melaksanakan promosi tidak dapat menampung kerugian yang dialami. Keadaan ini memaksa banyak hotel dan agensi pelancongan untuk mengambil keputusan untuk tutup operasi perniagaan.

Persatuan Hotel Malaysia (MHA) melaporkan bahawa terdapat lebih daripada 90 buah hotel terpaksa ditutup secara kekal dan sementara, sejak pihak kerajaan melaksanakan PKP di seluruh negara. Tindakan ini dilihat menjejaskan lebih daripada 7000 orang pekerja dan lebih daripada 12 000 orang pekerja dibuang kerja dan dipotong gaji.

Sektor penerbangan menerima nasib yang sama, iaitu tidak mampu bertahan semasa pandemik COVID-19 ini apabila tiada kemasukan pelancong ke dalam negara. Menurut Persatuan Pengangkutan Udara Antarabangsa (IATA), syarikat penerbangan global dijangka akan menanggung kerugian sehingga bernilai A.S.$84.3 bilion pada tahun 2020. Kerugian ini jelas memberikan kesan yang sangat buruk pada sejarah penerbangan.

Berdasarkan kenyataan Menteri Pengangkutan, Datuk Seri Wee Ka Siong dalam Dewan Rakyat pada 21 Julai 2020, industri penerbangan dikatakan mengalami kerugian bernilai RM13 bilion, termasuklah kerugian yang perlu ditanggung oleh tiga syarikat penerbangan tempatan, iaitu Malaysia Airlines Bhd., Air Asia Group Bhd. dan Malindo Airways Sdn. Bhd.

Akibat ketiadaan pelancong ke dalam negara, mereka terpaksa mencari langkah untuk kekal dalam industri. Antaranya termasuklah membuang pekerja dan membuat potongan gaji kepada semua pekerja. Pada Oktober 2020, ketiga-tiga syarikat penerbangan di negara ini mengumumkan pemberhentian pekerja kepada beberapa pekerja mereka. Malindo Airlines mengurangkan pekerja kepada 1000 orang pada akhir November 2020.

Selain itu, syarikat Malindo yang mengendalikan lebih daripada 50 buah pesawat pada tahun 2019 juga terpaksa mengurangkan kepada lima buah B737 dan enam buah ATR 72-600 sahaja. Syarikat penerbangan tambang murah Air Asia mengambil keputusan untuk memberhentikan 10 peratus pekerja demi kelangsungan industri.

Menurut Ketua Pegawai Eksekutif Malaysia Airlines, syarikat ini tidak mempunyai pilihan lain selain daripada untuk menutup operasinya, tetapi disebabkan oleh perbincangan yang dilakukan, sistem operasi syarikat penerbangan itu telah distrukturkan semula dengan membuat potongan gaji pekerja sebanyak 10 peratus mulai Oktober 2020.

Jelas, pandemik ini memberikan impak besar hingga merencatkan ekonomi negara, terutamanya ekonomi pelancongan apabila pelaksanaan PKP dilakukan pada kebanyakan sempadan negara dan negeri yang menyukarkan pelancong dan rakyat untuk melancong, sekali gus menyukarkan perjalanan ekonomi negara. Maka, apakah langkah perlu dilakukan untuk memulihkan situasi kemelut ini?

Yang pertamanya, semua pihak daripada kerajaan, pihak industri hinggalah masyarakat umum perlu memainkan peranan masing-masing. Kerajaan telah mengambil langkah drastik dengan menetapkan prosedur operasi standard (SOP), dan SOP yang ditetapkan ini berkesan dapat mengurangkan 80 peratus kes jangkitan COVID-19. Selain itu, kerajaan juga memperkenalkan Skim Pembiayaan PENJANA melalui Pakej Rangsangan Ekonomi, iaitu sebanyak RM1 bilion untuk digunakan sebagai inisiatif transformasi supaya semua pihak yang terlibat dalam sektor pelancongan ini dapat terus berdaya saing dan bertahan dalam industri.

Antara inisiatif kerajaan kepada sektor pelancongan ketika COVID-19

Yang kedua, pihak industri boleh membuat penawaran pakej pada pelancong domestik. Dalam hal ini, terdapat banyak hotel mula mengambil langkah ini untuk membuat promosi kepada masyarakat, seperti pakej lima bintang dengan harga mampu milik. Langkah ini dilihat mampu menampung kerugian yang dialami semasa musim pandemik.

Selain itu, rakyat juga memainkan peranan dengan mematuhi SOP yang telah diperkenalkan oleh pihak kerajaan. SOP ini bertujuan untuk mengelakkan wabak daripada terus berjangkit dan menular dalam kalangan rakyat Malaysia. Masyarakat diseru agar mengambil saranan Ketua Pengarah Kesihatan, Datuk Dr. Noor Hisham Abdullah, iaitu mengelakkan keberadaan di dalam perhimpunan besar selama enam bulan. Masyarakat harus cakna terhadap hal di sekeliling supaya tidak berada dalam kelompok yang ramai yang dilihat boleh memberikan kesan peningkatan kes jangkitan COVID-19.

Sekiranya semua pihak memainkan peranan masing-masing dalam mengekang penularan wabak COVID-19 ini, nescaya negara ini dapat mencapai kes jangkitan sifar satu hari kelak, dan sektor pelancongan dapat kembali seperti sedia kala. Sempadan negara dapat dibuka secara berperingkat untuk membenarkan pelancong masuk ke dalam Malaysia. Namun begitu, langkah berjaga-jaga perlu diambil untuk memastikan tiada gelombang wabak yang baharu.

Pada 24 Februari 2021, bermulanya Program Imunisasi Kebangsaan dengan perasmian penerimaan vaksin oleh Perdana Menteri Malaysia, Tan Sri Muhyiddin Yassin selaku rakyat Malaysia yang pertama yang menerima vaksin jenis Pfizer. Pusat Pemberian Vaksin (PPV) dibuka di seluruh negara untuk membolehkan rakyat Malaysia menerima vaksin.

Setakat ini, terdapat tiga jenis vaksin diterima oleh Malaysia, iaitu Pfizer, Astrazeneca dan Sinovac. Kesemua vaksin ini bertujuan untuk mengurangkan risiko jangkitan virus COVID-19 pada badan manusia. Oleh hal yang demikian, sekiranya ramai rakyat mengambil langkah bijak dengan menerima vaksin COVID-19 ini, sudah pasti penularan wabak ini dapat dikurangkan dan rakyat dapat hidup seperti sedia kala, iaitu keluar merentas antara negeri dengan negara. Semakin ramai rakyat yang mengambil vaksin, maka sektor pelancongan dapat diselamatkan dan kembali menjadi penyumbang kepada ekonomi negara.


SOP Lebih Ketat Susulan Pembukaan Sektor PKS Mikro

Untuk mendapatkan maklumat terkini, ikuti kami melalui Telegram

Kuala Lumpur – Ada harapan besar untuk sektor Perusahaan Kecil dan Sederhana (PKS) Mikro dibuka lebih awal selepas kerajaan menerima cadangan prosedur operasi standard (SOP) yang diperketatkan daripada Kementerian Pembangunan Usahawan dan Koperasi (MEDAC).

Perkara itu disahkan oleh Datuk Seri Dr. Wan Junaidi Tuanku Jaafar, Menteri MEDAC, dengan menyerahkan dokumen cadangan kepada Datuk Seri Ismail Sabri Yaakob, Timbalan Menteri dan Menteri Pertahanan dalam satu perjumpaan di Parlimen.

Menurut beliau, walaupun MEDAC menyokong sepenuhnya pembukaan lebih banyak aktiviti ekonomi, namun SOP yang jelas sangat penting pada operasi perniagaan dalam kebiasaan baharu ini.

“SOP diperketatkan yang disediakan oleh MEDAC sebenarnya merupakan usaha bersama antara kementerian dengan ahli industri yang mencadangkan input masing-masing. Mereka sangat proaktif dan mampu memberikan kerjasama yang baik,” katanya dalam satu kenyataan.

Banyak penggiat industri menyatakan kesanggupan untuk beroperasi di bawah SOP lebih ketat, berdasarkan perbincangan kementerian itu.

Antara cadangan yang dibentangkan, termasuklah pemilik perniagaan dan pekerja perlu melengkapkan dua dos suntikan vaksinasi COVID-19 dan menjalankan ujian saringan secara mingguan, serta segera menutup premis bagi tujuan sanitasi sekiranya terdapat kes jangkitan dikesan.

Cadangan SOP itu juga menumpukan kepada enam aktiviti ekonomi di bawah kategori perniagaan yang ditutup awal, namun dibuka paling akhir (First to Close Last to Open, FCLO) seperti makanan dan minuman, pusat beli-belah, kedai jam tangan, rawatan kuku kaki dan tangan atau perkhidmatan dandanan, salun kecantikan dan rambut.

Hampir separuh daripada aktiviti perniagaan yang dikenal pasti itu dimiliki oleh usahawan wanita, yang merupakan antara golongan paling terjejas akibat pelaksanaan Perintah Kawalan Pergerakan (PKP) penuh di seluruh Malaysia.

SOP itu merangkumi garis panduan yang menyeluruh, bermula daripada aspek pengendalian pelanggan, pengurusan staf, waktu beroperasi sehingga pengurusan penyelenggaraan premis bagi memastikan semuanya patuh terhadap keperluan keselamatan pascapandemik COVID-19.


Pembentangan Belanjawan 2022 Kesinambungan PPN

Kuala Lumpur – Belanjawan 2022 yang bakal menyaksikan perincian kesinambungan Pelan Pemulihan Negara (PPN) dan langkah pemulihan lain yang dibentangkan pada 29 Oktober 2021 lalu.

Perdana Menteri, Tan Sri Muhyiddin Yassin berkata, Belanjawan 2022 lebih menumpukan kepada tiga fokus utama, iaitu agenda memacu pemulihan ekonomi, membina semula daya ketahanan negara dan pemangkin pembaharuan.

“Tumpuan khusus diberikan kepada usaha untuk memulihkan sektor terjejas seperti pelancongan, meningkatkan keupayaan sistem kesihatan awam, serta skop perlindungan sosial dan merancakkan ekonomi digital dalam usaha mengukuhkan daya saing negara dalam menghadapi kebiasaan baharu global,” katanya ketika menyampaikan pembentangan PPN dalam sidang khas Parlimen.

Sementara itu, kerajaan menerusi Kementerian Kewangan buat pertama kalinya akan menerbitkan kenyataan Pra-Bajet termasuk dokumen konsultasi rakyat mengenai tumpuan dasar pada bulan Ogos nanti.

Menurut Muhyiddin, pembentangan ini selaras dengan usaha meningkatkan ketelusan proses serta penglibatan rakyat dalam penyediaan belanjawan tahunan.

Selain itu, Rancangan Malaysia Ke-12 (RMK-12) pula dijangka dibentangkan di Parlimen pada 20 September depan.

Sebagai elemen utama penyampaian maklumat mengenai pelaksanaan PPN kepada masyarakat awam, sebuah portal khas telah dibangunkan yang menjadi pusat rujukan sehenti, memaparkan indikator terkini dan maklumat berkaitan dengan PPN, manfaat dan juga prosedur operasi standard (SOP) terkini.

Menerusi usaha berterusan untuk menggerakkan proses pemulihan dan imunisasi yang sedang berjalan lancar, Muhyiddin berkata, kebanyakan negeri dijangka dapat beralih ke fasa keempat PPN seawal bulan Oktober nanti.

“Saya juga ingin jelaskan, kerajaan sudah memutuskan di Sidang Khas Majlis Keselamatan Negara (MKN), bagi negeri yang sudah berada di fasa kedua, hal ini tidak akan kembali ke fasa pertama.

“Begitu juga dengan negeri yang beralih ke fasa ketiga tidak akan patah balik ke fasa kedua. Hal ini dikatakan demikian kerana pendekatan PPN menekankan dengan izin, exit strategy and no turning back,” tambah Muhyiddin.


Ericsson Menang Kontrak Kendali 5G di Malaysia

Untuk mendapatkan maklumat terkini, ikuti kami melalui Telegram

Agak mengejutkan apabila keputusan kerajaan Malaysia memilih Ericsson Sweden dalam pemberian kontrak bernilai RM11 bilion berbanding dengan pesaing China, Huawei Technologies untuk merancang dan membina rangkaian telekomunikasi 5G di negara ini. Sebelum ini, Huawei merupakan syarikat yang sebut-sebut akan mendapat kontrak tersebut.

Malaysia dijangka menyediakan rangkaian dan ekosistem teknologi generasi kelima atau 5G pada akhir tahun ini yang merangkumi 80 peratus penduduk pada tahun 2024. Sebagai permulaan, perkhidmatan tersebut akan dilancarkan di Kuala Lumpur dan Putrajaya serta di Pusat Multimedia Cyberjaya pada tahun 2021.

The Edge melaporkan pada bulan April lalu bahawa Digital Nasional – entiti Kementerian Kewangan yang diamanahkan untuk memiliki dan mengendalikan rangkaian 5G telah mengundang lapan vendor untuk mengambil bahagian dalam tender, iaitu Ericsson, Huawei, ZTE, Cisco, NEC, Nokia, Samsung dan FiberHome.

Pada Oktober 2019, Huawei dibawa sebagai pembekal perkakasan 5G untuk Maxis, penyedia mudah alih terbesar di Malaysia oleh pelanggan. Di bawah perjanjian itu, syarikat China akan menyediakan peralatan, perkhidmatan dan kepakaran radio 5G untuk rangkaian Maxis, menurut laporan daripada asia.nikkei.com.

Dalam perjanjian tersebut menyatakan bahawa peruntukan spektrum 5G diberikan kepada syarikat telekomunikasi individu dan pilihan pembekal perkakasan bergantung pada pemegang spektrum masing-masing.

Walau bagaimanapun, Tan Sri Dato’ Haji Muhyiddin Mohd Yassin, Perdana Menteri Malaysia mengumumkan negara telah beralih daripada kaedah peruntukan tradisional dengan menubuhkan Digital Nasional Berhad (DNB) untuk memiliki aset dan spektrum 5G.

Tidak dapat dipastikan bahawa keputusan tersebut sebagai mengimbangi persaingan kuasa antara Barat dengan China atau disifatkan sebagai tindakan daripada China yang mencabar kedaulatan negara baru-baru ini dengan memasuki ruang udara Sabah beberapa bulan lepas. Sekiranya keputusan yang dibuat itu berdasarkan rasional dan pertimbangan ekonomi, maka hal tersebut berkemungkinan mempunyai kaitan dengan isu kewangan.

Menurut kenyataan DNB, Ericsson akan menguruskan pembiayaan bekalan, penghantaran dan pengurusan keseluruhan rangkaian 5G. Keadaan ini tentulah merupakan sesuatu yang diingini kerajaan kerana DNB masih tidak menerangkan sama ada projek tersebut akan dibiayai oleh kerajaan atau pihak swasta.

Jika Ericssson dapat memberikan komitmen, hal  ini bermakna DNB telah menjimatkan satu pertiga daripada kos belanjawan DNB yang berjumlah RM11 bilion yang dijangka dapat mewujudkan 100 000 peluang pekerjaan kepada orang ramai.

Baru-baru ini kerajaan Ethiopia memutuskan untuk memberikan lesen mengendalikan perkhidmatan telefon pintar berjumlah A.S.$850 juta kepada gabungan konsortium dukungan Amerika Syarikat (AS), iaitu Korporat Pembangunan Kewangan Antarabangsa dan dana pelaburan kedaulatan United Kingdom atau kumpulan CDK yang diketahui oleh Syarikat Vodafone Britain, Safarickom Kenya serta syarikat Jepun Sumitomo. Konsortium syarikat tersebut telah mendapat lesen pengendalian selama 15 tahun di negara kedua terbesar di Afrika.

Dalam kenyataan yang dibuat oleh Abiy Ahmed, Perdana Menteri Ethiopia, konsortium tersebut merancang untuk memperoleh keuntungan lebih daripada A.S.$8 bilion di Ethiopia pada masa akan datang.

Ketika China sedang mengembangkan sayap dan pengaruh pelaburannya di benua Afrika, keputusan untuk pasaran telekom secara terbuka menyaksikan kegagalan syarikat China dalam usaha memperoleh lesen telefon bimbit kepada sebuah konsortium sokongan AS.

Namun begitu, rantau Afrika Timur masih menjadi pasaran bagi syarikat dari China. Persaingan pengaruh dan hegemoni dalam perniagaan tentunya akan terus berlanjutan, terutamanya persaingan perniagaan 5G. Oleh hal yang demikian, Malaysia tidak seharusnya “terjebak” dalam permainan ini kerana sebagai sebuah negara kecil impaknya tentulah amat tinggi.

DNB berkata perkhidmatan pertamanya akan bermula pada akhir tahun di zon berteknologi tinggi, seperti Kuala Lumpur, Putrajaya dan Cyberjaya. Perkhidmatan seterusnya akan dilancarkan di lima buah bandar utama dan daerah menjelang tahun 2022 dengan 80 peratus penduduk bakal menikmati perkhidmatan tersebut menjelang tahun 2024.

Pada Februari lepas, Dato’ Saifuddin Abdullah, Menteri Komunikasi dan Multimedia,  telah mengadakan kolaborasi berhubung dengan keselamatan siber nasional dalam makmal ujian Keselamatan Siber 5G pertama di Asia bersama Huaweil Technologies (M) Sdn. Bhd., Celcom Aixata Bhd. dan CyberSecurity Malaysia (CMS) yang berlangsung secara maya.

Namun begitu, rancangan tersebut terhenti pada Jun lalu apabila kementerian mengemukakan spektrum 700 MHz kepada lima buah operator, lantas menjadikan hal tersebut sebagai suatu keputusan yang mengejutkan.

Adakah keputusan tersebut dilakukan atas faktor geopoltik atau pakej yang ditawarkan Ericsson lebih lumayan daripada Huawei? Hal ini merupakan suatu pertimbangan perniagaan yang tentunya tidak dapat ditolak oleh Malaysia, terutamanya dalam situasi ekonomi yang sedang meruncing.

Penulis ialah Pensyarah di Jabatan Komunikasi, Fakulti Komunikasi, Seni Visual dan Pengkomputeran, Universiti Selangor (UNISEL).


Program CSR MOF-LHDNM Sumbang 1000 Bakul Makanan

Untuk mendapatkan maklumat terkini, ikuti kami melalui Telegram

Kuala Lumpur, 31 Julai 2021 – Kementerian Kewangan Malaysia (MOF) bersama-sama Lembaga Hasil Dalam Negeri Malaysia (LHDNM) meneruskan usaha kesinambungan Program Tanggungjawab Sosial Korporat (CSR) sebelum ini.

Program Penyerahan Sumbangan 1000 Bakul Makanan dilaksanakan, khususnya kepada golongan yang terjejas disebabkan oleh pandemik COVID-19.

Program yang berlangsung di Masjid Al-Qurtubi, Taman Sri Segambut, Kuala Lumpur ini disempurnakan oleh Tengku Datuk Seri Utama Zafrul Tengku Abdul Aziz, Menteri Kewangan Malaysia dan turut dihadiri oleh Dato’ Sri Dr. Sabin Samitah, Ketua Pegawai Eksekutif LHDNM.

“Kerjasama ini sangat dialu-alukan dalam menterjemahkan usaha kerajaan untuk membantu dan meringankan beban rakyat yang terjejas akibat pandemik COVID-19,“ kata Tengku Datuk Seri Utama Zafrul dalam kenyataan hari ini.

Menerusi sumbang Program MOF-CSR MOF-LHDN Prihatin itu, penerima sumbangan melibatkan ahli kariah empat masjid di kawasan Segambut, Kuala Lumpur, iaitu Masjid Al-Qurtubi, Masjid Imam Al-Ghazali, Masjid Al-Ubudiah dan Masjid Al-Firdaus.

“Dengan adanya program sebegini, kebajikan mereka akan lebih terjamin dan terbela apabila menerima bantuan bekalan makanan dan keperluan asas yang mencukupi. Penerima sumbangan ini juga terdiri daripada kalangan rakyat pelbagai kaum yang diuruskan oleh empat buah masjid terpilih tersebut,“ tambahnya lagi.

Bagi Dato’ Sri Dr. Sabin Samitah pula, LHDNM sentiasa memberikan sokongan terhadap penganjuran setiap program yang melibatkan kesejahteraan rakyat. Melalui program seumpama ini bukan sahaja mewujudkan hubungan antara LHDNM dengan rakyat yang lebih erat, malah sekali gus meningkatkan kesedaran bahawa peri pentingnya sumbangan cukai pendapatan untuk manfaat negara.

Beliau berharap agar inisiatif dan kerjasama sebegini dapat diteruskan pada masa hadapan supaya lebih ramai rakyat dapat dibantu, khususnya golongan sasar yang benar-benar memerlukan bantuan.


Nokia Aktif Beraksi dengan Lantikan Pengarah Urusan Baharu

Kuala Lumpur – Berkuat kuasa pada 1 Ogos 2021, Datuk Mohd. Rauf Nasir kini memainkan peranan penting sebagai Pengarah Urusan Nokia di Malaysia, Maldives dan Sri Lanka.

Pangkalan operasi dan pengawasan perniagaan Nokia bagi ketiga-tiga negara ini dipusatkan di Kuala Lumpur.

“Sebagai peneraju teknologi global, Nokia bersedia menjadi penyumbang kepada kemajuan teknologi nasional, seperti 5G dengan pesat,” kata Datuk Rauf yang berpengalaman lebih daripada 30 tahun dalam sektor telekomunikasi dan teknologi maklumat.

Sebelum bergabung dengan Nokia, Datuk Rauf merupakan Presiden Negara Motorola Solutions Malaysia, yang membantu mengembangkan perniagaan komunikasi penting syarikat dalam bidang keselamatan awam, minyak dan gas, pengangkutan, dan perusahaan.

Selain itu, pelibatannya dalam International Business Machines Corporation (IBM) juga sangat aktif sebagai Pengurus Besar Sektor Komunikasi, dengan memberikan fokus kepada misi segmen utama telekomunikasi, utiliti dan media.

Dengan pengalaman yang sangat luas, Nokia memberikan tanggungjawab kepada Datuk Rauf untuk memimpin penyampaian inovasi dan penyelesaian utama Nokia di rantau ini daripada portfolio unik syarikat, termasuklah rangkaian tanpa wayar peribadi berkelajuan tinggi dan 5G.

“Malaysia merupakan pasaran utama untuk Nokia dan berharap dapat terus bekerjasama dengan pihak berkepentingan industri di negara ini untuk memajukan transformasi digital secara holistik,“ katanya ketika mengulas mengenai perlantikannnya itu.

“Saya sangat berharap dapat bekerjasama dengan pengendali dan pelanggan perusahaan.

“Tidak ketinggalan, peri pentingnya menjalinkan kerjasama dengan kerajaan. Hal ini adalah untuk memperkuat ekosistem tempatan, khususnya dalam memperkasakan masyarakat dan ekonomi Malaysia seiring dengan peralihan Revolusi Perindustrian 4.0,“ ulasnya lagi ketika mengakhiri sidang media semalam.


Asas Ekonomi Negara Masih Teguh

Untuk mendapatkan maklumat terkini, ikuti kami melalui Telegram

Kuala Lumpur – Menteri Kewangan, Tengku Datuk Seri Zafrul Abdul Aziz memberikan jaminan bahawa asas ekonomi Malaysia masih teguh walaupun berdepan dengan cabaran penularan COVID-19 yang memuncak ketika ini.

Jelas Tengku Zafrul, prospek pertumbuhan Malaysia pada jangka masa sederhana masih cerah, pasaran modal masih utuh serta sektor kewangan negara miliki kecairan dan modal penampan yang mendalam.

“Dari segi sejarah, tahap pelaburan langsung asing (FDI) dan persekitaran perniagaan Malaysia kekal stabil di sebalik landskap politik semasa. Sebagai contoh, peralihan kerajaan dilakukan secara aman dan teratur pada tahun 2018, manakala di sebalik polemik politik pada tahun 2020, Belanjawan 2021 tetap diluluskan di Parlimen.

“Selain itu, pelabur asing juga mempunyai keyakinan dan kepercayaan pada kekuatan institusi negara apabila FDI menunjukkan trend peningkatan. Pada suku pertama tahun 2021, negara mencatat aliran masuk pelaburan asing sebanyak RM9.1 bilion, peningkatan sebanyak 33.8 peratus dilihat dari tahun ke tahun,” katanya dalam Laporan LAKSANA Ke-63.

Pada bulan lalu, agensi penarafan antarabangsa, seperti S&P dan Moody’s, masing-masing memberikan penarafan A- dan A3 kepada Malaysia. Minggu lepas, Fitch turut mengekalkan penarafan Malaysia di tahap BBB+.

“Penarafan sebegini bukanlah calang-calang diberikan, jauh sekali kepada sesuatu negara yang dianggap ‘gagal’,” katanya lagi.

Malaysia terus menerima pelbagai pelaburan asing, berjumlah hampir RM60 bilion, dari syarikat antarabangsa yang terkemuka baru-baru ini, termasuklah pelaburan dari Microsoft sejumlah A.S.$1 bilion (sekitar RM4.2 bilion); Risen Energy Co. Ltd. (RM42.2 bilion); GIC Pte. Ltd. dalam Sunway Healthcare Holdings (RM750 juta); AT&S (RM8.6 bilion) dan SK Nexilis dari Korea Selatan (RM4.2 bilion).

Pada masa yang sama, jumlah perdagangan Malaysia telah melepasi RM1 trilion dalam tempoh enam bulan, tempoh tersingkat pernah dicatatkan bagi mencapai tanda aras tersebut.

Bagi separuh pertama tahun 2021, jumlah perdagangan bernilai RM1.056 trilion, berkembang 26 peratus berbanding dengan tempoh yang sama tahun lepas.

Eksport pula meningkat 30.2 peratus kepada RM585.56 bilion dan import meningkat 21.1 peratus kepada RM470.53 bilion. Hal ini merupakan nilai separuh tahun yang tertinggi direkodkan bagi perdagangan, eksport dan import. Lebihan dagangan juga melonjak 87.7 peratus kepada RM115.04 bilion.


DIO: Saluran Tunggal Pelaburan Digital di Malaysia

Kuala Lumpur – Menteri di Jabatan Perdana Menteri (Ekonomi), Datuk Seri Mustapa Mohamed menzahirkan keyakinan bahawa Pejabat Pelaburan Digital (DIO) mampu untuk menyelaraskan proses permohonan pelaburan digital ke dalam negara, sekali gus menjadi saluran tunggal bagi tujuan berkenaan.

Menerusi penambahbaikan itu, pelabur tidak perlu berurusan dengan pelbagai saluran mahupun agensi promosi pelaburan (IPA) yang berlainan untuk memastikan pelaburan mereka ke dalam negara terjamin.

“Kerajaan memberikan tanggungjawab kepada Lembaga Pembangunan Pelaburan Malaysia (MIDA) dan Perbadanan Ekonomi Digital Malaysia (MDEC) untuk memimpin DIO memandangkan kedua-duanya arif dalam garis panduan dasar dan komited untuk membimbing pelabur bagi mengembangkan pelaburan digital mereka yang berkualiti tinggi di rantau ini,” jelas Mustapa.

Terdahulu, Mustapa telah melancarkan portal Malaysia, Nadi Digital ASEAN (MHODA), iaitu platform tunggal yang akan menarik dan memudahkan pelaburan digital ke dalam Malaysia.

Pengumuman portal itu seiring Bulan Teknologi Malaysia 2021 yang dijangka meningkatkan acara maya selama sebulan untuk menghidupkan program dan promosi digital, serta teknologi.

Seketika itu, Portal MHODA dibangunkan di bawah DIO untuk menyelaras, menyemak dan menilai projek pelaburan digital di samping menyediakan kemudahan menyeluruh kepada para pelabur.

Ketua Pegawai Eksekutif MIDA, Arham Abdul Rahman percaya bahawa ekosistem yang baik dalam sesebuah persekitaran operasi penting untuk menyuntik pelaburan berkualiti ke dalam Malaysia.

Katanya, DIO bertindak untuk memperkukuh keupayaan dan tahap daya saing Malaysia sebagai sebuah lokasi perniagaan ideal untuk syarikat dan pemain industri dalam ruangan digital.

Senada beliau, Ketua Pegawai Eksekutif MDEC, Surina Shukri menekankan bahawa DIO menjadikan proses penghantaran permohonan pelabur lebih mudah menerusi titik kemasukan tunggal, sekali gus memupuk peluang pelaburan digital yang berkualiti, seiring matlamat MyDIGITAL.


Pantun Membina Bangsa Malaysia yang Bermaruah dan Berintegriti

Untuk mendapatkan maklumat terkini, ikuti kami melalui Telegram

KUALA LUMPUR − Umumnya pantun merupakan wahana pernyataan emosi serta perasaan seseorang terhadap seseorang yang lain seperti rasa cinta, kasih sayang, dendam, marah, hati budi, harapan yang kecewa dan sebagainya. Kekuatan luar biasa pantun boleh merangsang perasaan dan emosi seseorang.

Pantun juga boleh dipelbagaikan dan dipopularkan. Yang penting, pantun sebagai medium komunikasi yang perlu diangkat darjat dan martabatnya yang bukannya terhad dalam urusan peminangan dan nikah kahwin sahaja. Yang lebih signifikan, pantun mengandungi mutiara nasihat dan pengajaran, peringatan agama, tunjuk ajar, perilaku dan panduan hidup yang berguna. Secara langsung, memperagakan daya akal budi manusia Melayu yang sangat tinggi dan berharga yang harus dipertahankan.

Menurut YBhg. Profesor Dato’ Dr. Anis Yusal Yusoff, iaitu Mantan Ketua Pengarah Jabatan Integriti dan Tadbir Urus Negara, yang juga Felo Penyelidik Utama, Institut Kajian Etnik (KITA), Universiti Kebangsaaan Malaysia (UKM), pelbagai kaedah digunakan dalam usaha untuk membudayakan integriti dalam kalangan rakyat Malaysia. Katanya lagi, ada yang belajar daripada hasil melihat sesuatu berbanding dengan mendengar. Hal tersebut memerlukan kaedah yang berbeza. Sebagai contoh, ada yang belajar sambil mendengar lagu, belajar secara experiential learning dan kaedah lain.

Hari ini kita memilih pantun sebagai medium untuk mendidik masyarakat. Bukan setakat mendidik masyarakat sahaja, malah kita berharap pantun menjadi medium untuk membina bangsa Malaysia yang bermaruah dan berintegriti. Mengapa tidak pantun digunakan dalam perbahasan oleh wakil-wakil rakyat kita di Parlimen? Hal ini bukan perkara mustahil. Yang penting, kita harus yakin bahawa pantun ialah puisi yang boleh digunakan dalam komunikasi bagi menyampaikan hasrat dan maksud dalam bahasa ringkas tetapi penuh bermakna. Pantun merupakan warisan budaya yang wajib kita pertahankan.

Beliau turut berpandangan bahawa pantun merupakan satu cara untuk masyarakat berbahasa. Katanya lagi, pada zaman dahulu pantun ini berbentuk lisan, justeru tiada nama pencipta dan tarikh ciptaannya. Pantun bukanlah dikatakan pantun jika tidak dilafazkan untuk menyampaikan sesuatu seperti emosi, kiasan, pesanan dan pengajaran. Maka pantun harus hidup kerana rangkap pantun direka dengan spontan.

Tidak kira sama ada tujuan pantun itu untuk mendidik, menyindir atau memuji, kualiti pantun orang dahulu sangat tinggi. Pembayangnya juga mempunyai makna yang mendalam dan mengandungi fakta yang jelas serta bukan setakat kena pada irama dan bunyi sahaja. Begitulah hebat dan halusnya laras bahasa orang Melayu dahulu.

Demikianlah ucaptama menarik yang berjudul “Memperkasakan Pantun sebagai Medium untuk Membina Bangsa Malaysia yang Bermaruah dan Berintegriti” oleh YBhg. Profesor Dato’ Dr. Anis Yusal Yusoff di Hotel Intercontinental, Kuala Lumpur, pada hari ini. Beliau turut merasmikan pelancaran Buku Antologi Pantun-Teguh Integriti Kukuh Pertiwi, terbitan pertama Pertubuhan Gagasan Minda Merdeka (GMM).

Yang turut hadir ialah Puan Norhesni Ismail, Pengerusi Pertubuhan Gagasan Minda Merdeka; Encik Muhammad Sa’edi Abdul Maad, Penasihat Kehormat, Pertubuhan Gagasan Minda Merdeka; YBhg. Prof. Datuk Seri Dr. Haji Awang Sariyan, Pengerusi Lembaga Pengelola DBP, yang juga Pengarah ATMA, UKM; serta YBhg. Dato’ Haji Chuari Selamat, Penasihat Projek Buku Antologi Pantun.


Perusahaan Ternakan Lembu Desa Berkembang ke Seluruh Negara

Kuala Lumpur – Tuah ayam nampak di kaki, tuah manusia siapa yang tahu. Itulah peribahasa yang sinonim dengan kejayaan seorang pengusaha ternakan lembu dan kambing, Mohd. Subhi Mohd. Musuri dari sebuah desa yang berhasil mengembangkan perniagaannya sehingga ke pasaran seluruh negara.

Hanya bermodalkan RM50 000 untuk menternak 10 ekor lembu dan kambing pada tahun 2001 di ladang kelapa sawitnya, Mohd. Subhi, 51, kini mampu tersenyum lega apabila perniagaannya mencecah 10 kali ganda nilai modal pusingan, RM500 000.

Setakat ini, Mohd. Subhi mempunyai tiga ladang ternakan yang terletak di Karak, Pahang; Segamat, Johor; dan Desa Vista, Sepang, menurut kenyataan media Kementerian Pertanian dan Industri Makanan (MAFI) yang mengadakan lawatan ke ladang ternakan beliau, baru-baru ini.

“Beliau yang juga mengimport ternakan dari Thailand dan Australia pernah menguruskan ternakan sekitar 200 ekor ternakan, terutamanya ketika musim perayaan.

“Ladang milik Mohd. Subhi yang mengusaha ternakan lebih 20 tahun memiliki ternakan lebih 300 ekor lembu dan kambing. Daripada jumlah berkenaan, 40 lembu dan 40 kambing diusahakan di Desa Vista, 100 ekor lembu di Segamat, sementara 200 ekor bebiri di Karak,” jelas MAFI.

Antara baka lembu yang diternak terdiri daripada baka Brahman, kacukan Kedah Kelantan, lembu sado, lembu Charolais dan lembu kacukan Friesian Sahiwal. Kebanyakan lembu dan kambing yang diternak dibekalkan untuk pasaran tempatan meliputi kegunaan untuk akikah dan korban kepada pihak masjid, surau dan individu sekitar semenanjung Malaysia.

Sepanjang mengusahakan ternakan, Mohd. Subhi berkata, pelbagai cabaran dan masalah yang dihadapi, antaranya kenaikan harga lembu import, bahan mentah bagi menghasilkan makanan ternakan, kekurangan tenaga pekerja, serangan penyakit seperti penyakit kulit berbintil (LSD) dan modal yang tinggi dari segi mendapatkan mesin peralatan pertanian.

Ketiadaan kemudahan, seperti cool room dan rumah sembelih turut memberikan kesan kepada pengurusan ternakan, kongsi Mohd. Subhi.

Walau bagaimanapun, ujar beliau, dengan adanya bantuan dan khidmat nasihat yang diperoleh daripada Jabatan Perkhidmatan Veterinar, beberapa masalah yang dihadapi dapat diatasi. Hal ini termasuklah bantuan perkhidmatan suntikan vaksin dan pengambilan darah ternakan secara berjadual, tambahnya.

Dalam strategi pasaran, beliau turut membekal dan mengedar daging mentah kepada peruncit. Melalui kemudahan telefon pula, beliau membekal daging mentah kepada pengguna mengikut musim dan mingguan secara dalam talian dan fizikal.


BPMB Lancar Lima Skim Pembiayaan Berjumlah RM5.6 Bilion

Untuk mendapatkan maklumat terkini, ikuti kami melalui Telegram

Kuala Lumpur, 3 Ogos 2021 – Bank Pembangunan Malaysia Berhad (BPMB) menawarkan lima skim pembiayaan berjumlah RM5.6 bilion untuk sektor strategik utama, termasuklah pendigitalan, kemampanan, maritim dan logistik, pelancongan serta pengangkutan awam.

Hal ini merupakan sebahagian daripada tanda sokongan bank tersebut terhadap usaha pemulihan negara. BPMB mengalu-alukan projek dan perniagaan yang berdaya maju di bawah sektor berkenaan untuk menghantarkan permohonan mereka.

Skim pembiayaan yang pernah diumumkan oleh kerajaan itu menyaksikan sebanyak RM2.4 bilion pinjaman telah mendapat kelulusan untuk digunakan, sementara baki RM3.2 bilion sedia untuk digunakan kelak.

Pengerusi BPMB, Datuk Seri Nazir Razak berkata, pandemik COVID-19 telah mendatangkan impak teruk ke atas perniagaan dan industri.

“Sebagai institusi kewangan pembangunan, BPMB akan memainkan peranan sebagai pemangkin untuk membantu perniagaan dan ekonomi pulih semula.

“BPMB akan tampil ke hadapan untuk menawarkan pembiayaan kukuh dengan melihat daya maju perniagaan dalam tempoh yang lebih panjang dan memberikan sokongan kepada syarikat pada tempoh ini.

“Sejak ditubuhkan, BPMB menjadi rakan kongsi yang kukuh buat perniagaan untuk menyokong pembangunan ekonomi Malaysia dan menambah baik kehidupan rakyat. Dibimbing oleh visi dan misi kami sebagai rakan pembangunan utama di Malaysia, kami menekankan tumpuan kami dengan mengambil kira keperluan penting negara buat masa ini,” katanya dalam satu kenyataan.

Bagi industri digital, BPMB menawarkan pembiayaan sehingga RM1 bilion untuk mentransformasikan keupayaan perindustrian Malaysia dengan menyokong ekosistem Revolusi Perindustrian 4.0 (IR4.0).

Sementara itu, Skim Pembiayaan Pembangunan Mampan (SDFS) pula menyaksikan peruntukan sekitar RM2 bilion yang disasarkan bagi tujuan pengambilalihan aset dan pembangunan infrastruktur.

BPMB turut menawarkan skim pembiayaan maritim dan logistik bernilai RM1.5 bilion yang terbuka untuk pembiayaan pengambilalihan kapal, pesawat, pembangunan pekarangan kapal, pembinaan pelabuhan dan juga logistik berkaitan sektor maritim dan aeroangkasa.

Turut diperkenalkan Skim Infrastruktur Pelancongan (TIS) dan Skim Pengangkutan Awam (PTS), yang masing-masing diberikan peruntukan bernilai RM1 bilion dan RM100 juta.


LAKSANA Ke-64: Pakej Rangsangan Ekonomi Melengkapi dalam Membantu Rakyat

Menerusi laporan LAKSANA ke-64, pelaksanaan inisiatif di bawah Pakej Rangsangan Ekonomi dan Bantuan, YB Senator Tengku Datuk Seri Utama Zafrul Tengku Abdul Aziz, Menteri Kewangan, berkata Malaysia kekal berada pada landasan pemulihan yang tepat.

Laporan ini merupakan wadah usaha kerajaan membantu rakyat, di samping mengekalkan dasar ekonomi dan fiskal kerajaan yang signifikan ketika negara dilanda pandemik COVID-19.

Antara inti pati yang diulaskan dalam laporan LAKSANA, termasuklah:

“Teruskan berdisiplin dalam prosedur operasi standard (SOP) yang ditetapkan, kita pasti akan menang bersama,“ kata Tengku Zafrul mengakhiri satu kenyataan media pada hari ini.


Perbelanjaan Pakej Bantuan Malaysia Antara Terbesar di Dunia

Kuala Lumpur – Perbelanjaan pakej bantuan yang disalurkan atau diperuntukkan oleh kerajaan Malaysia merupakan antara terbesar di dunia berbanding dengan negara lain, seperti Indonesia, Korea Selatan dan Amerika Syarikat (AS).

Sejak penularan pandemik COVID-19 melanda negara, kerajaan mengumumkan lapan pakej bantuan dan rangsangan ekonomi bernilai RM530 bilion.

Menurut Tengku Datuk Seri Zafrul Abdul Aziz, Menteri Kewangan, pakej bantuan itu diperkukuhkan lagi dengan bajet terbesar dalam sejarah negara, iaitu Belanjawan 2021 yang bernilai RM322.5 bilion.

“Pada tahun 2020 sahaja, di tengah-tengah kegawatan ekonomi global yang dikatakan adalah paling teruk sejak perang dunia kedua, kerajaan masih komited dan mampu untuk melaksanakan pakej bantuan keseluruhan yang bernilai RM305 bilion atau 22.7 peratus daripada Keluaran Dalam Negara Kasar (KDNK).

“Hal ini merupakan antara kadar terbesar berbanding dengan pakej rangsangan negara lain seperti Indonesia, Korea Selatan dan AS,” katanya.

Lapan pakej rangsangan ekonomi dan bantuan rakyat yang diumumkan setakat ini berpegang kepada empat elemen utama, iaitu melaksanakan Perintah Kawalan Pergerakan (PKP) sebagai usaha mengurangkan penularan wabak; memperkasa Program Imunisasi COVID-19 Kebangsaan (PICK) bagi membina ketahanan diri; memperkenalkan pakej bantuan dan rangsangan ekonomi untuk memastikan kehidupan rakyat terpelihara dan memulih semula ekonomi; serta memperkenalkan Pelan Pemulihan Negara (PPN) sebagai strategi peralihan keluar secara berfasa daripada krisis COVID-19.

Tambah Tengku Zafrul, Kementerian Kesihatan selaku institusi yang menerajui segenap aspek berkaitan dengan kesihatan awam telah dibekalkan peruntukan khas lebih daripada RM3.7 bilion, khususnya dalam perbelanjaan berkaitan dengan pandemik COVID-19 yang tidak termasuk perolehan vaksin.

Peruntukan itu antaranya melibatkan RM1.6 bilion di bawah Pakej Rangsangan Ekonomi Prihatin Rakyat (PRIHATIN); RM1.4 bilion di bawah Belanjawan 2021, dan lebih daripada RM500 juta peruntukan tambahan di bawah pakej Program Strategik Memperkasa Rakyat dan Ekonomi (PEMERKASA) Tambahan.

Malah, Kerajaan Persekutuan juga telah menyalurkan peruntukan khas kepada semua negeri bagi menangani wabak COVID-19 dengan peruntukan keseluruhan sebanyak RM 260 juta.

“Hal ini bertujuan untuk pembelian kit ujian saringan, kos logistik berkaitan dengan vaksin, meningkatkan kapasiti peralatan kesihatan dan perubatan serta wad unit rawatan rapi (ICU), dan juga menampung perbelanjaan elaun khas kepada sukarelawan kesihatan,” jelas Tengku Zafrul lanjut.


Agoda Lancar Vaxxed To Go, Menyokong Usaha Imunisasi Malaysia

Untuk mendapatkan maklumat terkini, ikuti kami melalui Telegram

Agoda menyokong usaha vaksinasi kebangsaan melalui kempen Vaxxed To Go.

Kuala Lumpur – Program vaksinasi yang dilakukan secara besar-besaran menjadi tonggak pemulihan bagi kesihatan awam dan ekonomi di Malaysia, serta menjadi perintis kepada Agoda untuk melancarkan kempen Vaxxed To Go bagi menyokong usaha imunisasi di seluruh negara Malaysia.

Agoda dan rakan sinergi perhotelannya memberikan insentif kepada pelancong yang telah mendapat dos vaksin lengkap dengan tawaran percutian dan faedah tambahan.

“Setelah lama menjalani perintah kawalan pergerakan, pastinya ramai rakyat Malaysia tidak sabar untuk melancong semula apabila dibenarkan kelak. Kempen Vaxxed To Go ini dapat memberikan jaminan kepada pelancong untuk melancong dalam keadaan yang lebih terjamin,” kata Cleland Robertson, Pengarah Negara, Malaysia dan Brunei, Agoda di sidang media.

Menerusi kempen ini, Agoda turut berharap dapat menyatupadukan industri pelancongan dan hospitaliti untuk membantu memulihkan kembali ekonomi negara.

“Dengan adanya Vaxxed To Go, pihak perhotelan boleh menawarkan diskaun kepada pelanggan yang telah mendapat dos vaksin lengkap apabila pelancongan domestik dibenarkan kelak, berserta dengan faedah istimewa seperti tingkat taraf bilik, atau diskaun makanan dan minuman.

Vaxxed To Go merupakan satu daripada sambungan kepada tawaran istimewa oleh Agoda, yang dilancarkan pada bulan Mei lalu. Sebagai pasaran rintis untuk kempen ini di Malaysia, Agoda mempunyai sasaran untuk melancarkan Vaxxed To Go pada negara lain dalam tempoh beberapa bulan akan datang,” tambah beliau.

Kempen ini selaras dengan perlaksanaan Pelan Pemulihan Negara Malaysia (PPN), yang meletakkan vaksinasi sebagai satu daripada tiga penunjuk nilai ambang utama untuk pembukaan semula sektor ekonomi dan sosial secara berperingkat.

Malaysia merupakan antara negara yang mempunyai kadar vaksinasi yang terpantas di dunia dengan Program Imunisasi Kebangsaan COVID-19, iaitu setakat 31 Julai kira-kira 63 peratus telah mendaftar untuk mendapatkan suntikan vaksin.

Tawaran istimewa serta faedah tambahan yang ditawarkan dalam kempen Vaxxed To Go hanya terbuka kepada mereka yang mempunyai bukti vaksinasi lengkap.

Ketika mengakhir ucapan, Cleland berkata, Agoda berharap kempen ini dapat memberikan inspirasi kepada pemain industri untuk memainkan peranan masing-masing dalam membantu Malaysia mencapai imuniti kelompok dengan segera.


Waktu Operasi Kaunter LHDNM Mengikut Fasa PPN

Selaras dengan pelaksanaan Pelan Pemulihan Negara (PPN), kebanyakan sektor sudah mula dibenarkan beroperasi secara berperingkat mengikut prosedur operasi standard yang ditetapkan oleh kerajaan.

Kini, kaunter operasi Lembaga Hasil Dalam Negeri Malaysia (LHDNM) turut dibuka dan beroperasi mengikut fasa PPN bagi setiap negeri atau kawasan tertentu.

Pelanggan boleh hadir ke kaunter perkhidmatan LHDNM (kecuali kaunter Pusat Bayaran) melalui tempahan janji temu yang dibuat secara dalam talian (e-Janji Temu).

Sehubungan dengan itu, pelanggan disyorkan untuk menyemak senarai pejabat dan cawangan LHDNM yang ditutup sementara bagi mengelakkan sebarang kesulitan.


Dagangan di Bursa Malaysia Jatuh Akibat Sentimen Politik

Akibat sentimen lemah berikutan perkembangan politik semasa dan semua pihak lebih memberikan perhatian terhadap pertukaran pentadbiran kerajaan, dagangan di Bursa Malaysia terpaksa memulakan urus niaga pada indeks utama di bawah paras 1500 mata.

Hal ini dilaporkan, indeks penanda aras FTSE Bursa Malaysia KLCI (FBM KLCI) merosot 9.02 mata (0.60 peratus) kepada 1496.09 berbanding dengan 1505.11 pada hari jumaat yang lepas.

Suasana pasaran kekal negatif dengan kaunter rugi, iaitu sebanyak 633 kaunter rugi berbanding dengan 377 kaunter untung, diikuti 422 kaunter tidak berubah, 799 tidak diniagakan dan 19 kaunter yang lain digantung.

Menurut Vincent Lau, Ketua Jualan Ekuiti Rakuten Trade, bursa tempatan mengurangkan beberapa penurunan yang dicatatkan pada awalnya, meskipun keadaan yang agak tidak menentu.

“Kami melihat pasaran yang berada di atas paras 1500 mata, sebahagiannya disebabkan oleh berlakunya peralihan yang teratur dan potensi penyelesaian kepada keadaan tidak menentu sekarang. Kami melihat pasaran ini tidak jatuh terlalu teruk seperti yang diduga oleh orang ramai susulan keadaan kini yang tidak menentu. Hal ini mungkin akan melihat aktiviti membeli saham berharga rendah,” katanya lagi.

Terkini, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenan peletakan jawatan Tan Sri Muhyiddin Yassin, Perdana Menteri sebagai Perdana Menteri Sementara sehingga perdana menteri yang baharu dilantik.

Adam Mohamed Rahim, Ahli Ekonomi Bank Islam Malaysia Bhd., berkata Indek FBM KLCI turun 0.25 peratus pada hari ini sejajar dengan kebanyakan bursa Asia lain, seperti Korea Selatan, Jepun dan Hong Kong, yang ditutup rendah susulan pengumuman beberapa angka perdagangan China yang lebih rendah daripada yang dijangkakan.

“Namun begitu, timbul persoalan siapakah yang bakal menggantikan kedudukan Perdana Menteri sekarang? Sehingga keputusan dibuat, pelabur dijangkakan kekal tidak memasuki pasaran susulan keadaan yang tidak menentu ini,” kata Adam.

Berdasarkan sektor yang dilaporkan, Indeks Perladangan meningkat sebanyak 33.82 mata kepada 6247.23, namun Indeks Perkhidmatan Kewangan susut 51.43 mata kepada 14 731.67 dan Indeks Produk dan Perkhidmatan Perindustrian jatuh sehingga 1.09 mata kepada 187.93.